
הכנסת העשרים
מושב שני
<פרוטוקול מס' 200>
מישיבת ועדת הכלכלה
יום שני, ד' באדר ב התשע"ו (14 במרץ 2016), שעה 12:30
<סדר היום:>
<1. הצעת חוק נתוני אשראי, התשע"ו-2015 (מ/954)>
2. בקשה לדיון מחדש של חה"כ יעקב פרי ואיילת נחמיאס ורבין ודיון מחדש בסעיף 31 – בקשת נותן אשראי לקבל חיווי אשראי מלשכת אשראי.
3. בקשה לדיון מחדש של חה"כ איתן כבל ודיון מחדש בסעיף 85 – הוספת הפרות נוספות לעיצומים הכספיים:

1. לשכת אשראי שרישיונה בוטל ופעלה שלא בהתאם להוראות הממונה לפי סעיף 11(ד).
2. מקור מוסמך שהעביר מידע למאגר שלא בהתאם להוראות סעיף 16(ד).
4. בקשה לדיון מחדש מאת חה"כ איתן כבל ודיון מחדש בסעיף 115 – תחילה.
נכחו:

<חברי הוועדה:> 
איתן כבל – היו"ר
עבד אל חכים חאג' יחיא

דב חנין

אורי מקלב

איילת נחמיאס ורבין

רועי פולקמן

יעקב פרי

עיסאווי פריג'

חברי הכנסת:
אוסאמה סעדי
<מוזמנים:>
שר האוצר משה כחלון

שרת המשפטים איילת שקד

נגידת בנק ישראל קרנית פלוג 
	נדין בודו-טרכטנברג
	–
	המשנה לנגידת בנק ישראל

	חזי כאלו
	–
	מנכ"ל בנק ישראל

	צוריאל תמם
	–
	מאגר נתוני אשראי, בנק ישראל

	איל רוזן
	–
	סטטיסטיקה ומידע, בנק ישראל

	חנה עמר
	–
	טכנולוגית מידע, בנק ישראל

	יסכה אלפרוביץ
	–
	מח' משפטית, בנק ישראל

	שירלי אבנר
	–
	מח' משפטית, בנק ישראל

	יהונתן אתר
	–
	יועץ למנכ"ל בנק ישראל

	שי באב"ד
	–
	מנכ"ל משרד האוצר

	מוריס דורפמן
	–
	סגן מנהל רשות החברות הממשלתיות, משרד האוצר

	יעל מבורך
	–
	משרד האוצר

	יונתן בר סימן טוב
	–
	רכז מאקרו, משרד האוצר

	כפיר בטט
	–
	רפרנט באג"ת, משרד האוצר

	עמיהוד שמלצר
	–
	עו"ד בלשכה המשפטית, משרד האוצר

	נירית איבי
	–
	יועצת מקצועית למנכ"ל משרד האוצר

	ארז קמיניץ
	–
	משנה ליועץ המשפטי לממשלה, משרד המשפטים

	רני נויבואר
	–
	ראש תחום, משרד המשפטים

	עדי נסים
	–
	מתמחה, משרד המשפטים

	ארז ניצן
	–
	עו"ד, משרד המשפטים

	יואל בן-אור
	–
	כלכלן, המועצה הלאומית לכלכלה, משרד ראש הממשלה

	פרופ' דוד לוי-פאור
	–
	ראש בית הספר למדיניות ציבורית, האוניברסיטה העברית, מכון ון-ליר

	תמר נחמיה-מאור
	–
	יועצת משפטית אגף השיווק, חברת החשמל

	גלית גלובוס
	–
	יועצת משפטית אגף השיווק, חברת החשמל

	רן מלמד
	–
	סמנכ"ל עמותת ידיד

	צח ברקי
	–
	סמנכ"ל בכיר, דן אנד ברדסטריט 

	רן גזית
	–
	יו"ר ו-עו"ד Self-Rating

	אביעד לחמנוביץ
	–
	יועץ משפטי ושדלן מימון ישיר מקבוצת ישיר 2006 בע"מ

	בצלאל ליבנה
	–
	דירקטור מימון ישיר מקבוצת ישיר 2006 בע"מ

	ירון שגיא
	–
	יו"ר הקרן להגנה מהבנקים

	אורי בנק
	–
	יועץ חקיקה, הקרן להגנה מהבנקים

	אליסה דברה
	–
	מנהלת ארגון בנקים – לא מעל לחוק


לרשימת השדלנים שנכחו בדיון – ראו בקישור זה.

<ייעוץ משפטי:>
אתי בנדלר
אביטל סומפולינסקי
<מנהל/ת הוועדה:>
לאה ורון
<רישום פרלמנטרי:>
ירון קוונשטוק
<1. הצעת חוק נתוני אשראי, התשע"ו-2015 (מ/954)>
<2. בקשה לדיון מחדש של חה"כ יעקב פרי ואיילת נחמיאס ורבין ודיון מחדש בסעיף 31 – בקשת נותן אשראי לקבל חיווי אשראי מלשכת אשראי>
<היו"ר איתן כבל:>
שלום לכולם, אני מבקש להתחיל ישיבה שנייה של ועדת הכלכלה, היום יש לנו אורחים מכובדים. גברתי מנהלת הוועדה, היועצת המשפטית, שרת המשפטים חברתי, יגיע גם שר האוצר חברי, נגידה נכבדה, רשם, דובר, חברי חברי הכנסת, אורחים נכבדים, אנחנו היום, כך אני מקווה וגם מאמין, זה הדיון האחרון בהצעת חוק נתוני אשראי, התעש"ו-2015. ואני בהזדמנות הזו רוצה למשנה לומר מזל טוב ליום הולדתה.

<נדין בודו טרכטנברג:>
תודה.

<עיסאווי פריג' (מרצ):>
אה, כן? מזל טוב, נדין.

<נדין בודו טרכטנברג:>
תודה.

<היו"ר איתן כבל:>
מזל טוב מכולנו. אני בטוח שכולנו מצטרפים לברכות.

<עיסאווי פריג' (מרצ):>
איך אתה יודע את הדברים האלה?

<היו"ר איתן כבל:>
באמת שתהיה לך שנה נפלאה.

<נדין בודו טרכטנברג:>
תודה תודה.

<היו"ר איתן כבל:>
מכל הלב.

ברשותכם, אני רוצה לומר כך: אני רוצה להכניס סדר לתוך הדיון. אנחנו נמצאים כבר אחרי הישורת האחרונה, נשארו לנו עוד ארבעה סעיפים שאנחנו מביאים אותם היום לדיון, ורק כי התחייבתי לחברים שלי שלא יכלו להגיע לדיון האחרון, שאשאיר את הנושא פתוח.

היום נעלה את הבקשה לדיון מחודש של חבר הכנסת יעקב פרי ואיילת נחמיאס ורבין בסעיף 31 –בקשת נותן אשראי לקבל חיווי אשראי מלשכת האשראי. הנושא השני זה הבקשה לדיון מחודש של חבר הכנסת איתן כבל בסעיף 85 – הוספת הפרות נוספות לעיצומים הכספיים:

א. לשכת אשראי שרישיונה בוטל ופעלה שלא בהתאם להוראות הממונה לפי סעיף 11(ד).

ב. מקור מוסמך שהעביר מידע למאגר שלא בהתאם להוראות סעיף 16(ד).

אלה בעצם הדברים. וכמובן, אני מבין, אתי, לגבי סעיף התחילה, שהבנתי גם שיש הסכמה בין משרד האוצר לבין בנק ישראל.

<אתי בנדלר:>
נכון.

<היו"ר איתן כבל:>
אז גם בעניין הזה - - - 

<אתי בנדלר:>
כן. וסעיף של ביצוע ותקנות. ועוד סעיף אחד, אדוני. סעיף 117(ג) לגבי הפרסום הראשון בקשר ל - - -

<היו"ר איתן כבל:>
אוקיי. אבל בואו קודם כול נעסוק ברוויזיות. רצית לומר משהו?

<אתי בנדלר:>
הייתי מציעה ללכת פשוט לפי סדר הסעיפים. אה, סדר הסעיפים זה רוויזיה על 31.

<היו"ר איתן כבל:>
רוויזיה, נכון. אז ברשותכם, אעלה את הבקשות – יש שתי בקשות לרוויזיה. מי בעד הבקשות? ירים את ידו.

הצבעה

בעד אישור הבקשות לרוויזיה – רוב

נגד – מיעוט

הבקשות לרוויזיה אושרו.

<היו"ר איתן כבל:>
תודה, הבקשות אושרו.

בבקשה, חבר הכנסת יעקב פרי, אנא הצג. לאחר מכן איילת נחמיאס ורבין תציג, ונקבל את ההכרעות. בבקשה.

<יעקב פרי (יש עתיד):>
תודה, אדוני היושב-ראש. שרת המשפטים, גברתי הנגידה, אני ביקשתי או מציע לשנות קמעה את סעיף 31. הנימוקים שלי הם שלהבנתי מנגנון של חיווי דעה, כפי שמובא בנוסח של 31, קובע שתהיה מסירת מידע אודות לקוח ללא קבלת הסכמתו, אלא די ביידוע של הלקוח.

ואני חושב – אני לא חושב, על-פי סעיף 1 לחוק הגנת הפרטיות, אני מצטט: לא יפגע אדם בפרטיות של זולתו ללא הסכמתו. ולכן אי הסכמת קבלה מפורשת של הלקוח מנוגדת לסעיף הזה. גם בסעיף 11 לחוק של הגנת הפרטיות, ואחסוך לכם את הציטוט, נאמר שם שהדבר יכול להיחשב להפקרת זכות חוקתית. והנוסח הנוכחי של 31 סותר את הדרישה הזאת. אוסיף רק בהערה, שגם בארצות-הברית יש חובה לקבל הסכמה מפורשת מהלקוח. ובעיה נוספת ביישום הסעיף במתכונתו הנוכחית היא שללא חתימת הלקוח יוכל תמיד לטעון כל לקוח, כי בפועל לא יידעו אותו ולא ניתן יהיה גם להוכיח אחרת. 

וכבר שנים רבות מכוח דרישה של הרשות למשפט וטכנולוגיה, רמו"ט, כ-95% מבתי העסק הקמעונאים – אני מדגיש קמעונאים, כי כבר אציע איך לסייג, לטענתי לפחות או להצעתי את הלקוח, בארץ מחתימים בפועל את הלקוחות שלהם כאשר הם משלמים להם בצ'קים. ולא צריך פה להאריך, חברי הוועדה ומי שמשתתף בדיונים מבין על מה אני מדבר. 

ולכן השינוי המוצע על ידי הוא שנסייג את האמור בסעיף 31 לגופים שעיקר עיסוקם אינו במתן אשראי, כלומר קמעונאים, ואותם בתי עסק או אותם ארגונים יחויבו בקבלת הסכמה מפורשת בכתב של הלקוח. ונשאיר את הנוסח הנוכחי לגבי עסקים שעיקר פעילותם הוא מתן אשראי. תודה.

<היו"ר איתן כבל:>
תודה, חברי, אני מודה לך.

<אתי בנדלר:>
סליחה, אני רק רוצה להבין. בהתחשב בנימוקים שלך, למה לא לדרוש הסכמה מפורשת גם מבתי עסק שעיקר עיסוקם במתן אשראי?

<יעקב פרי (יש עתיד):>
כי אני חושב שאנחנו נכביד, והכוונה היא כמובן לפתוח לתחרות.

<היו"ר איתן כבל:>
להקל.

<יעקב פרי (יש עתיד):>
אני רוצה להקל, אני רוצה לנסות למצוא את דרך הביניים, אבל לא אתנגד כמובן אם זה ילך, איך אומרים, בנוסח שאת מציעה. אין שום בעיה. לא תהיה לי בעיה עם זה.

<היו"ר איתן כבל:>
אוקיי. בבקשה, איילת.

<איילת נחמיאס ורבין (המחנה הציוני):>
אשתדל לא לחזור על דבריו של פרי, שלדעתי שרטט את זה בצורה משפטית. קודם כול, אני חושבת, שעם כל המורכבות שמתלווה לחוק הזה, ואני מודה לשרת המשפטים ולנגידה שנמצאות כאן, אנחנו סבורים שהחוק הוא מאוד מאוד מורכב. אני לפחות מוטרדת לא מעט מהיישום שלו, כי אני חושבת שהאתגר הגדול הוא ביישום.

והסעיף הזה, הסיבה שאני לפחות הגשתי רוויזיה בעניין הזה, כי אחד הדברים שאני מנסה לדמיין בעניין הזה, ואמרתי את זה ליושב-ראש הוועדה, אני מנסה לדמיין את הסיטואציה בקופה, כשמגיע מישהו ורוצה לשלם, כרגע נניח בכל אמצעי אשראי – שלום, מוריס – בכל אמצעי שהוא רוצה, במיוחד בצ'קים, ובעצם אומרת לו הקופאית, שאני לא יודעת מה תהיה ההתמצאות שלה בחוק הזה, ואני לא יודעת מה תהיה מידת ההבנה שלה על ההסכמה או אי ההסכמה של הלקוח בדבר יידוע על מצבו הפיננסי, ובעצם כל האוטונומיה שלו למעשה נלקחת ממנו באותו רגע.

אני רוצה להוסיף עוד איזושהי הערה שדיברנו עליה הרבה במהלך הדיונים. במידה מסוימת לי הוקל, שהפסקנו להעמיד פנים שהחוק הזה יעזור ל-10% מודרי אשראי. אנחנו מנסים לעזור פה לשכבה שהיא מעט מעל מודרי האשראי, שבאמת יהיו אולי מסוגלים לתחר את האשראי שלהם בצורה יותר טובה, אחרי שהחוק הזה יעבור וגם התקנות שלו.

אבל צריך להבין למשל שבנושא צ'קים יש אנשים שאין להם בכלל אשראי, צ'קים למעשה זה אמצעי התשלום הנוסף היחיד שיש להם מלבד מזומן. ואז אנחנו באמת נעמיד אנשים במצב שבו הם הולכים לקנות שמפו וקורנפלקס, ולא יודעת, איתרע גורלם, וגורלם הוא ממילא הוא לא כל כך פשוט וטריוויאלי, ולא בטוח שיוכלו לשלם.

ולכן אני חושבת שאנחנו צריכים לראות, לצד מה שאמר חבר הכנסת פרי, בשילוב אולי מה שאמרה היועצת המשפטית, שליוותה אותנו באדיקות יחד עם אביטל בתהליך החקיקה הזה, איך אנחנו באמת מסתכלים על הסיטואציה הזאת. ואני מודה ליושב-ראש הוועדה שנתן לנו אפשרות לנהל את הדיון הזה היום ולא ביום חמישי.

<רועי פולקמן (כולנו):>
איתן, אפשר משפט? רק שאלה.

<היו"ר איתן כבל:>
בבקשה.

<רועי פולקמן (כולנו):>
כי הרי המצב היום שיש כבר שירות כזה בשוק. אפשר שנייה להבין מה אנחנו רוצים לשנות?

<היו"ר איתן כבל:>
התייחסו אליו.

<רועי פולקמן (כולנו):>
התייחסו אליו?

<היו"ר איתן כבל:>
כן.

<יעקב פרי (יש עתיד):>
אמרתי, ש-95% לגבי הצ'קים זה קיים.

<רועי פולקמן (כולנו):>
אוקיי. אז לכאורה, אנחנו לא משנים, רק מייצרים תחרות.

<איילת נחמיאס ורבין (המחנה הציוני):>
אבל הלקוח מסכים.

<היו"ר איתן כבל:>
חברים, סליחה. איילת.

<רועי פולקמן (כולנו):>
ההסכמה היא לאגור אותו. לא, מה שאני אומר, הבקשה שאומרת איילת, שבו יקרה האירוע הזה שישאלו אותך על החיווי הוא לא ריאלי, כי אי-אפשר – אתה מביא את הצ'ק. לקלוט צ'ק אני מבין, אבל לקבל דיווח אם על הבן-אדם הזה יש "דיפולט" שלילי, זה אוטומטי, אין פה - - - 

<איילת נחמיאס ורבין (המחנה הציוני):>
אתה אומר שזה אוטומטי.

<היו"ר איתן כבל:>
סליחה, אני מציע שחברי הכנסת בשלב הזה ישאלו את השאלות, לא יחוו את דעתם לעמדת הממשלה. אני קודם כול אומר את זה ככה: סיימנו את העניין. אני מבקש מנציגי הממשלה להציג את הדברים, להיות ממוקד וגם להיות קשוב לעניינים שמועלים על-ידי חברי וחברות הכנסת. בבקשה, ארז. ארז קמיניץ, שם ותפקיד לפרוטוקול.

<ארז קמיניץ:>
ארז קמיניץ, משנה ליועץ המשפטי לממשלה למשפט אזרחי. חזקה עלינו שאנחנו קשובים, אדוני היושב-ראש. אתה יודע את זה, לאורך כל הדיונים היינו קשובים וניסינו להיענות, עד כמה שניתן, לבקשות חברי הכנסת.

בעניין הזה אתה רוצה שנהיה ממוקדים, אז נהיה ממוקדים. אני חושב שדרישה להסכמה פוזיטיבית בהקשרים של חיווי אשראי פשוט יהרוג את הסעיף הזה, ולא נוכל לחלץ את מה שרצינו מתוך - - -

<היו"ר איתן כבל:>
מה התכלית הראויה שאדוני מבקש לגבי החוק? וברגע שנדע מהי התכלית הראויה, אולי נצליח גם למצוא את הפתרונות.

<ארז קמיניץ:>
זה לא לכל החוק, הלכנו כברת דרך ארוכה עם מטרות החוק, כפי שהובהרו בסעיף 1. אבל בהקשר של חיווי אשראי, אנחנו מבקשים בקשה אחת ממחווה האשראי או מלשכת האשראי. אנחנו מבקשים שיאמר כן או לא. האם יש "דיפולט" שלילי, כפי שנאמר כאן? אנחנו לא מבקשים דוח אשראי מלא, אנחנו לא מבקשים שלשכת האשראי תעביר לבית העסק דוח מפורט. השאלה היא רק האם לעשות את העסקה הקונקרטית, הספציפית, ב-"דיפולט" מסוים שהוא מאוד מאוד מינורי בהקשרים האלה? ולכן אנחנו לא צריכים להעמיס את כל מטרות החוק דווקא על שאלת - - - אשראי.

<היו"ר איתן כבל:>
ארז, אני רוצה לשאול אותך שאלה. העניין ברור, בוודאי למי שכבר ישב יותר מדיון אחד סביב העניינים האלה. אני רוצה לשאול אותך שאלה. תנסה לתת לי את סיפור הדרך שלי כלקוח, שאני עכשיו סיימתי לרכוש את המוצרים בקופה.

<איילת נחמיאס ורבין (המחנה הציוני):>
לא סיימתי.

<היו"ר איתן כבל:>
לא, סיימתי להניח אותם בתוך העגלה, אני מתקדם לעבר הקופה, ועכשיו הלב שלי ככה, ארז: בום, בום, בום.

<רועי פולקמן (כולנו):>
איפה אתה קונה, איתן? זה שנשמע מאוד מפחיד.

<היו"ר איתן כבל:>
לא, אני אומר את זה, כי אנחנו בני אדם.

<איילת נחמיאס ורבין (המחנה הציוני):>
סליחה, גם אם קונים ב"אושר עד".

<היו"ר איתן כבל:>
וזה לא משנה. זה לא משנה. גם אם אתה רואה שוטר, אומר לך: עמוד בצד, אתה מיד עושה בעצמך: מה קרה אתך? מה, עשית משהו?

<יעקב פרי (יש עתיד):>
אתה מחפש את הסיפור.

<היו"ר איתן כבל:>
אתה מחפש את הסיפור, אתה מבין? מה אני מנסה לומר לך פה? תנסה לחשוב במושגים האלה של תור – עכשיו, אתה יודע גם כן איך כולנו עומדים, גם אתה בתור איך אתה עומד, אתה בטח לא תופס מרחק, כמו כולנו, אנחנו מסתכלים כך - - -

<לאה ורון:>
- - - העגלות של האחרים.

<היו"ר איתן כבל:>
כן, לרגליים של – כי כולנו ממהרים. והיא מתחילה לנהל אתו דין ודברים, והיא אומרת לו: אדוני, האם הצ'ק לדעתך יחזור? הרי לא עכשיו יעשו להם קורס להגיד את המשפטים ואת המילים הנכונות. אתה מבין מה אני אומר? הרי מה, היא תגיד לו, האם אדוני חושב שיהיה לו "דיפולט"? האם אדוני חושב או גברתי חושבת?

עכשיו ככה, כולם מסתכלים, הוא או היא אדומים כמו עגבנייה, לא נעים. כבר בא לו לקחת את העגלה ולזרוק אותה שם ורק לברוח משם. אני לא מבין את הקטע. זאת אומרת, אני מנסה להבין, אתה יודע, איך זה ייעשה. או יהיה חדר חושך שבו ייכנס הקופאי וישאל אותו: אדוני, בוא נראה את הצ'ק, האם אדוני יעבור או לא יעבור? עכשיו, אני מבין את הצורך.

<ארז קמיניץ:>
השאלה אם באמת רוצים או לא רוצים. אבל זה המצב היום, אדוני, הדפיקות לב האלה קיימות גם היום.

<היו"ר איתן כבל:>
לא.

<ארז קמיניץ:>
רגע, בסופו של דבר לא כל בית עסק מחויב לקבל צ'קים או לקבל אותם. ובסופו של דבר התעשייה שנוצרה סביב הדבר הזה היא רלוונטית לסוג מסוים של חברות, שמייצרות מאגר מידע קונקרטי על סוגי האוכלוסייה השונים.

<היו"ר איתן כבל:>
ארז, עזוב, אנחנו קצרים. אתה יודע מה, עזוב. 

<קריאה:>
- - - 

<היו"ר איתן כבל:>
לא, ארז, תקשיב לי.

<ארז קמיניץ:>
אני מקשיב.

<עיסאווי פריג' (מרצ):>
קח דוגמה חנות מוצרי חשמל.

<היו"ר איתן כבל:>
עיסאווי, תודה. אני רוצה שתבין, עזוב אותי עכשיו את הסיפורים. יש העולם של לפני החוק ויש את העולם אחרי החוק. לפני החוק יש מי ששואל, מי שלא, כן, לא, כל אחד לפי – אחרי החוק המשמעות היא שכל בית עסק שאתה מציג בפניו את הצ'ק, יצטרך לשאול אותך את השאלה. זה לא אם זה עובד היום – כן או לא. תנסה לחשוב שזה מישהו ממשפחתך עומד שם.

<ארז קמיניץ:>
כבוד היושב-ראש, הואיל ולכל אורך דיוני הוועדה, רני הצליחה לשכנע אותך יותר מאשר אני הצלחתי, אז אני מעביר לרוני והיא תנסה לשכנע אותך.

<היו"ר איתן כבל:>
גם לא אספר - - - 

<רני נויבואר:>
יש היום חברות במשק שהעיסוק שלהן זה בעצם הן נותנות הבטחת תשלום. כלומר, אתה נותן צ'ק, אתה עומד בקופה עם דופק הולם, אתה מגיע לקופה, שולף את פנקס הצ'קים שלך. מה שהחברות האלה היום עושות, לצורך העניין, יש חברה גדולה אחת שהייתה גם נוכחת בדיונים בוועדה, שבעצם, והבאתי פה את הפירוט של השירות שהן נותנות ברשת, הן בעצם נותנות הבטחה על הצ'קים. הצ'ק חוזר, הן מוכנות לקלוט אותו ולתת החזר לבית העסק.

אגב זה, בעצם הן נותנות שירות נוסף. הן אומרות לבית העסק בעצם: אם אני מכבדת את הצ'ק, אז תיקח את הצ'ק. אם אני לא מכבדת את הצ'ק, בבקשה, תגיד ללקוח, זה הסיכון שלך, תגיד ללקוח, אתה יכול לדחות, אתה יכול לא לדחות, אני לא נותנת לך עצות, אבל בעצם הן נותנות שירות דומה.

עכשיו, מה שאנחנו מציעים בהצעת החוק בעצם מבוסס על החוק הקיים. גם החוק הקיים מאפשר לאנשים, ולא שואל את ההסכמה שלהם, לגבי המידע מסוג המידע שאנחנו הולכים להוציא בחיווי אשראי. כפי שהסברנו בתהליך, זה לא מידע על מאה אחוז מאוכלוסיית מדינת ישראל, זה על ה-10% האלה שנמצאים כבר היום בחוק הקיים, שלצורך העניין, לגביהם כבר יש היום את השירות הזה.

ולכן המשמעות היא שאנחנו מכבידים על שירות שכבר קיים היום במשק בהקשר הזה, כי היום בחוק שירות נתוני אשראי הקיים מ-2002, שעבר פה בוועדה ותקנותיו עברו פה כמה פעמים. המשמעות היא שמישהו שיש לו את המידע הזה, שזה המידע השלילי המובהק, זה אזורים שממילא ניתנים מידע, נאספים ללא הסכמה וניתנים לא הסכמה. הלכנו צעד אחורה ואמרנו, שבהקשר הזה בעצם נדרוש יידוע של הלקוח שמשתמשים, נצמצם את התכליות למה שכתוב בחוק.

ואני רוצה להתייחס לדברים שנאמרו בדיון על-ידי חברי הכנסת, אם אני מזכירה דברים שנאמרו סביב הדיון על חיווי אשראי. בעיקרון, הבעיה היא לא רק הבעיה היא של זה שעומד, וגם היום יכול להיות שיגידו לו שלא מכבדים צ'ק שלו. זו גם היום המציאות. כלומר, אותה מבוכה הלא קיימת היום, היא תתקיים מחר.

ההבדל בין מה שקיים לבין מה שאנחנו מציעים, זה שבעצם היום חברות מסוימות מאוד עושות את זה. איך הן עושות את זה? הן בודקות במאגר שהן מחזיקות. וכדי להחזיק את הצ'קים האלה במאגרים הם חייבים הסכמה של לקוח. ולכן הן מחתימות את הלקוח, ואני יכולה להקריא לכם סוג של הסכמה שמופיעה כאן באתר של חברה מסוימת, שבעצם הן מחתימות את הלקוח להסכמה, שלא רק שישאלו לגביו מידע, יבדקו לגביו מקורות מידע רשמיים או שישאלו לצורך העניין בשירות נתוני אשראי, אלא יאספו לגביו במאגרים בתוך החברות.

<היו"ר איתן כבל:>
אבל זה מה שאומר פרי, שזה בהסכמה.

<יעקב פרי (יש עתיד):>
זה מה שאני אומר.

<רני נויבואר:>
עכשיו, אנחנו חושבים שפתח ההצעה של ההסכמה המפורשת יש בו שני דברים: אחד, לצמצם את השירות הזה, בגלל שכשאני אעמוד בתור, ולצורך העניין הקופאית, שכתוב לידה שלט גדול: סיגריות זה מסוכן, היא תכתוב גם שיש יידוע לגבי חיווי אשראי, המשמעות היא - - -

<היו"ר איתן כבל:>
שזה כבר עצמו - -

<רני נויבואר:>
זה יוצר מכשלה.

<היו"ר איתן כבל:>
- - כבר עצמו, אתה רואה שלט כזה מעל הראש של הקופאית, כאילו, לא יודע, אני מתנצל, אין דעתי נוחה.

<רני נויבואר:>
דרך אגב - - - 

<רועי פולקמן (כולנו):>
לא, איתן, הבעיה שכבר היום המסופונים האלה נמצאים.

<היו"ר איתן כבל:>
לא, אם אדוני הקשיב לכל מה שאמרה רני.

<רועי פולקמן (כולנו):>
שמעתי.

<היו"ר איתן כבל:>
רני אמרה, כשבא הלקוח שואלים אותו בהסכמה.

<רני נויבואר:>
לא, לא שואלים אותו.

<רועי פולקמן (כולנו):>
לא שואלים אותו.

<היו"ר איתן כבל:>
אם לא, הוא לא מקבל את השירות.

<רני נויבואר:>
ההסכמה היא שהמידע יישמר - - -

<רועי פולקמן (כולנו):>
על החיווי לא שואלים אותו. יש מסוף, הוא בא לשלם עם צ'קים דחויים בחנות. אומר לו הקופאי: אדוני היקר, לפי החיווי של אותה חברה מונופוליסטית אחת שעושה את זה, הוא יגיד לך: לא, אתה יש לך "דיפולט", אתה ברשימה השחורה. אדוני היקר, צ'קים דחויים לא, רק מזומן. זה היום המצב. אנחנו משפרים את המצב, כי אנחנו - - -

<היו"ר איתן כבל:>
אבל אתה לא משפר כלום.

<רועי פולקמן (כולנו):>
זה המצב היום.

<עיסאווי פריג' (מרצ):>
איך אתה משפר את המצב?

<רועי פולקמן (כולנו):>
בגלל שנייצר אפשרות לעוד - - - 

<היו"ר איתן כבל:>
אתה כבר הלכת למקום אחר. תן לנו לסיים את הפרק.

<רן מלמד:>
לא, כי זה בדיוק יכול לפתור לך את הבעיה.

<רני נויבואר:>
רגע, אדוני, אני רוצה להסביר למה זה עוד יותר פוגע בפרטיות, כי בעצם אותה חברה היום מנהלת מאגרים משל עצמה. מה שכאן, נטיית הלב שלכם, שלכאורה היא בסיסית וטובה, היא בעצם לומר, שעכשיו כל חברה שתעשה את השירות הזה תשמור את המידע במאגרים. הרי כל המנגנון שעשינו היה שהמידע הזה לעולם לא נשמר מחוץ לבנק ישראל. ועצם זה שתהיה הסכמה מפורשת תלך לדעתנו לשיטה שאומרת שגם שומרים מידע במאגרים.

<היו"ר איתן כבל:>
שמעתי. אוקיי.

<ארז קמיניץ:>
כי ברגע שיש הסכמה מפורשת בכתב הם יעשו כבר מאגר מידע.

<רני נויבואר:>
הם יקימו מאגרי מידע נוספים. אני לא רואה איך זה מצמצם.

<ארז קמיניץ:>
הם יחתימו את ההסכמה למאגר המידע.

<היו"ר איתן כבל:>
אוקיי.

<יעקב פרי (יש עתיד):>
ההסכמה למאגר מידע.

<רועי פולקמן (כולנו):>
למאגר כן, לא לחיווי.

<ארז קמיניץ:>
למה לייצר - - - 

<היו"ר איתן כבל:>
ארז, תודה. היועצת המשפטית, בבקשה.

<אתי בנדלר:>
אני מוכרחה לומר שהבקשה לקבל הסכמה מפורשת של הלקוח בכל מקרה מבחינתי היא שובת לב. ואם הוועדה רוצה ללכת לכיוון הזה, ודאי לא אעמוד בדרכה של הוועדה. דבר אחד. קודם כול, אני לא רואה את הסיבה – רגע, אני חייבת להפסיק.

<היו"ר איתן כבל:>
רק שנייה, גברתי, שר האוצר. אני מצטער שאנחנו לא עומדים כולם, אין חובה כזו. סידרנו לך כניסה.

<אתי בנדלר:>
זה נקרא לעשות כניסה.

<שרת המשפטים איילת שקד:>
חזרת לכור מחצבתך.

<שר האוצר משה כחלון:>
כן.

<היו"ר איתן כבל:>
בבקשה, היועצת.

<אתי בנדלר:>
לכשעצמי, אני לא רואה, בהתחשב בנימוקים שעלו כאן לבקשת ההסכמה המפורשת, אני לא רואה את ההבדל בין בתי עסק קמעונאים לבין כאלה שעיסוקם במתן אשראי. להיפך, אולי דווקא אלה שעיסוקם במתן אשראי, יותר נכון לבקש מהם הסכמה מפורשת מאשר מהקופאית בסופרמרקט.

מכל מקום, אם דורשים הסכמה, אז לדעתי צריך להיות אותו נוסח כמו לגבי דוח אשראי, זאת אומרת שההסכמה תהיה מפורשת לנושא הזה ולא במסגרת הסכמה לניהול מאגרים או אינני יודעת מה. וכמובן, צריכים גם להוסיף התייחסות לסעיף העונשין בנושא הזה, כי כמו שיש סעיף עונשין לגבי נותן אשראי שלא קיבל את ההסכמה המפורשת של לקוח – סליחה?

<אביטל סומפולינסקי:>
לדוח אשראי.

<אתי בנדלר:>
לדוח אשראי, כמובן. כמו שלגבי דוח אשראי יש עבירה פלילית לגבי עוסק שלא ביקש את הסכמתו המפורשת של לקוח, אם הוועדה תחליט שצריך הסכמה מפורשת גם לצורך קבלת חיווי אשראי, אזי צריכים לתקן גם את סעיף העונשין.

<רועי פולקמן (כולנו):>
זה לא ישים.

<אתי בנדלר:>
זאת אומרת, צריך שני דברים. דבר ראשון, שההסכמה תהיה מפורשת ולא חלק מאיזשהן הסכמות שהלקוח נותן לצורך כל מיני דברים אחרים למי שנותן האשראי. ודבר שני, נושא העונשין.

<היו"ר איתן כבל:>
אוקיי, תודה. יואל, בבקשה. שם ותפקיד, יואל.

<יואל בן-אור:>
יואל בן-אור, כלכלן מהמועצה הלאומית לכלכלה. אני רוצה להסב את תשומת לב הוועדה לעוד נקודה שאולי יהיה בה, אם תתווסף דרישת ההסכמה לשירות שהוא מצומצם יותר ויש בו הרבה פחות פגיעה בפרטיות, עכשיו לחייב את כולם לקבל הסכמות אליו, אז כבר יש סיכוי גבוה שהרבה אנשים יבקשו כבר את כל המידע. אם כבר ביקשתי הסכמה, אבקש דוח אשראי מלא. וגרמנו לפגיעה הרבה יותר גדולה בפרטיות, שאנשים שלא רצינו שיקבלו מידע יזמינו הרבה יותר דוחות אשראי כי כבר דרשו מהם הסכמה.

<אתי בנדלר:>
צודק לחלוטין.

<יואל בן-אור:>
זאת אומרת, הדיפרנציאציה הזאת מאפשרת לחלק נכבד מהשוק להסתפק בשירות שפוגע פחות בפרטיות.

<אתי בנדלר:>
אני חושבת שזה נימוק מאוד חזק.

<ארז קמיניץ:>
עוד נקודה בהמשך לזה, אם אפשר. אם הוועדה תרצה ללכת להסכמה, אני חושב שהסכמה לעניין חיווי אשראי, אמרנו קודם, אני חושב שזה די יהפוך את חיווי האשראי למשהו שמעט מאוד משתמשים בו. אבל אם הולכים לשם, אי-אפשר שההסכמה הזאת, המפורשת, שהוועדה מבקשת, תהיה גם הסכמה להקמת מאגר מידע.

<אתי בנדלר:>
זה מה שאמרתי.

<ארז קמיניץ:>
זה חייבים - - - 

<היו"ר איתן כבל:>
אין על זה ויכוח.

<אתי בנדלר:>
הסכמה מפורשת לנושא הזה בלבד.

<יעקב פרי (יש עתיד):>
גם לא התכוונתי לזה.

<היו"ר איתן כבל:>
אני יודע. אדוני, אנחנו עובדים יחד מספיק מקרוב כדי שכבר אדע מה אדוני התכוון.

<אתי בנדלר:>
אני רוצה אולי להתייחס לטענה שהעלה יואל, כדי שחברי הוועדה יתייחסו לנושא.

<היו"ר איתן כבל:>
ואנחנו מסכמים.

<אתי בנדלר:>
ההבדל באמת כרגע בין חיווי אשראי לבין דוח אשראי הוא שלצורך חיווי האשראי כרגע לא צריכים הסכמה של הלקוח אלא רק יידוע שלו. אבל ההבדל הוא הרבה יותר משמעותי, כי הן לצורך דוח אשראי והן לצורך חיווי אשראי, לשכת אשראי מקבלת את נתוני האשראי מבנק ישראל. אבל מה היא נותנת בסופו של דבר לנותן האשראי? במקרה של דוח אשראי הוא נותנת דוח מלא עם כל נתוני האשראי שלו. במקרה של חיווי אשראי, כל מה שהיא נותנת לנותן האשראי זה כן או לא.

עכשיו, אומר יואל, בצדק, אם התהליך של ההסכמה יהיה אותו דבר, כך וכך היא תצטרך להחתים את הלקוח על הסכמה מפורשת, למה לה להסתפק בחיווי אשראי?

<רועי פולקמן (כולנו):>
היא תקבל את כל המידע.

<אתי בנדלר:>
 ואז כל המידע אודות הלקוח יסתובב בידי נותני האשראי, גם מקום שאין צורך בכך.

<היו"ר איתן כבל:>
אוקיי. תודה, גברתי. פרי, יש לך עוד משהו להוסיף, או שנתכנס לכדי - - - 

<יעקב פרי (יש עתיד):>
נתכנס. יש כל כך הרבה נכבדים פה, שאי-אפשר לא להתכנס.

<היו"ר איתן כבל:>
האם גברתי יכולה להציע את - - -

<עיסאווי פריג' (מרצ):>
מה, ויתרת על ההסתייגות?

<היו"ר איתן כבל:>
לא, הוא לא ויתר. ההיפך, הגענו לאיזשהו – האם גברתי תוכל להציע לנו את הנוסח? 

<אתי בנדלר:>
זה יהיה תיקון בסעיף 31, ככל שמדובר - - -

<היו"ר איתן כבל:>
חאג', חשוב לי שארז יהיה קשוב. כן, בבקשה, גברתי.

<אתי בנדלר:>
נותן אשראי לא יבקש מלשכת אשראי חיווי אשראי לגבי לקוח, אלא אם כן הלקוח נתן את הסכמתו המפורשת לכך שנתוני האשראי לגביו הכלולים במאגר יימסרו ללשכת אשראי לשם מתן חיווי אשראי לגביו לנותן האשראי; הסכמת הלקוח כאמור תינתן רק לגבי עסקת אשראי מסוימת.

זה פחות או יותר הנוסח. והוא - - - לנוסח שקיים לגבי - - - 

<רועי פולקמן (כולנו):>
רק שאלה ליועצת המשפטית, רק להבין: זאת אומרת, האישור, ההסכמה היא פעם אחת ללשכה. ואז כל נותן שירות קמעונאי לא צריך לבקש אישור מהלקוח. זו הכוונה. 

<קריאה:>
נכון.

<רועי פולקמן (כולנו):>
נכון.

<אתי בנדלר:>
לא. לגבי כל עסקת אשראי, הלקוח יצטרך לתת את הסכמתו.

<רועי פולקמן (כולנו):>
כלומר, כל פעם שאתה משלם בצ'ק, כל קמעונאי צריך - - -

<אתי בנדלר:>
כן.

<היו"ר איתן כבל:>
כן.

<רועי פולקמן (כולנו):>
לא, מה פתאום, זה לא סביר בעליל. זה לא סביר בעליל.

<היו"ר איתן כבל:>
סליחה, למה לא?

<רועי פולקמן (כולנו):>
כי זה לא ישים.

<היו"ר איתן כבל:>
סליחה, פולקמן, אם אתה יכול לשאול מישהו פעם אחת, אתה יכול לשאול אותו גם בעשר חנויות אחרות.

<רועי פולקמן (כולנו):>
לא, יש הבדל בלהגיד שאני – לא עשיתי opting-out ללשכת האשראי. עכשיו קניתי בסופר ושילמתי בצ'קים דחויים, עכשיו כל פעם יבקשו ממני אישור - - -

<היו"ר איתן כבל:>
לא על כל פריט. אתה מסיים, אתה משלם בסוף בצ'ק, שואלים אותך. זה האל"ף בי"ת.

<רועי פולקמן (כולנו):>
זה לא ישים. זה לא ישים, זה הורג את החיווי.

<עבד אל חכים חאג' יחיא (הרשימה המשותפת):>
אם אני לא מסכים, מה קורה?

<היו"ר איתן כבל:>
הוא לא יקבל את הצ'קים אם אני לא מסכים.

<עבד אל חכים חאג' יחיא (הרשימה המשותפת):>
לא, יגידו לו: תחזיר את הסחורה?

<היו"ר איתן כבל:>
זה קורה תמיד. אין מה לעשות. 

<רועי פולקמן (כולנו):>
זה לא ישים.

<עבד אל חכים חאג' יחיא (הרשימה המשותפת):>
- - - פעם אחת, זה עדיף ממה - - -

<היו"ר איתן כבל:>
לא, אתה לא שואל אותו – הרי מה העניין? הרי לא סתם שואלים אותו. זה לא, איך אומרים, מה שהופתענו. בן-אדם יש לו היסטוריה כזו שהוא נדרש לשלם.

<עבד אל חכים חאג' יחיא (הרשימה המשותפת):>
איך ידעו בסופר שהייתה לו היסטוריה?

<יעקב פרי (יש עתיד):>
יודעים, זה לקוחות קבועים.

<היו"ר איתן כבל:>
הוא יודע את זה.

<ארז קמיניץ:>
לפעמים כן ולפעמים לא.

<היו"ר איתן כבל:>
לא, הוא יודע. הנחת העבודה היא כזו. חבר'ה, בעניין הזה אני מקבל לחלוטין את התיקון. אני חושב שאדם צריך לדעת, אדם צריך לתת את הסכמתו בעניין הזה. ובסוף, אני אומר את זה גם כן, אולי זה יהיה קשה בהתחלה – קשה באימונים, קל בקרב. הניסוח פה שאנחנו מביאים אותו, הוא מייצר מצב כזה - - - 

<רועי פולקמן (כולנו):>
איתן, אבל זה שומר את המונופול היום, שגוף שלא דורש את ההסכמה הזאת, יש לו כבר database על כל ה"דיפולטים" בשוק הישראלי, ואתה אומר לו: שמע, לאחרים את דורש, לחברה האחת הזאת, יש לה היום את כל ה-database, רשימות שחורות של נותני צ'קים. הוא היום לא דורש ממך את ההסכמה הזאת, הוא לא דורש. היום הוא לא דורש. כשאתה בא ל"קסטרו" לשלם, הוא לא דורש ממך את זה.

<יעקב פרי (יש עתיד):>
הוא כן דורש.

<רועי פולקמן (כולנו):>
לא, הוא דורש לאגור. כשאתה משלם בצ'ק והוא אומר לך: תקשיב, אתה ברשימה השחורה, הוא לא דורש ממך הסכמה. הוא לא דורש. בא אותו לקוח קמעונאי ואומרים לו: תשמע, הלקוח הזה, אנחנו לא מבטחים לך אותו, תגבה מה שאתה רוצה, זה על חשבונך, כי יש לי מידע.

<יעקב פרי (יש עתיד):>
החברה.

<רועי פולקמן (כולנו):>
נכון. אז מה עשינו כאן? על הלשכות החדשות שמנו סייג, המונופול הקיים נשאר. מה עשינו כאן? לא שיפרנו את המצב. לבקש לאגור מידע - - -

<היו"ר איתן כבל:>
טוב, אוקיי, סליחה. אני רוצה להציע את ההצעה הבאה: נלך לכיוון הזה. מה שאומר פרי יש בו שכל, אבל פולקמן גם, יוצא לו לפעמים.

<יעקב פרי (יש עתיד):>
כן, נכון. קורה.

<היו"ר איתן כבל:>
אוקיי. אז גם פולקמן ככה קורה, אבל יוצא לו. אני מציע את הדבר הבא: נצביע על הנוסח שמתקיים היום. נעלה הסתייגות, וננסה - - - 

<שר האוצר משה כחלון:>
ההסתייגות תגיד: נחזור לנוסח הקודם.

<היו"ר איתן כבל:>
לא, סליחה, שנייה. אני מדבר בקול, גברתי.

<אתי בנדלר:>
כן, אני מנסה להבין.

<היו"ר איתן כבל:>
אני מנסה לבנות את המנגנון - - 

<רועי פולקמן (כולנו):>
את הפרוצדורה.

<היו"ר איתן כבל:>
- - שבהסתייגות עד המליאה ננסה לבוא בדברים, כדי למצוא את הניסוח הנכון.

<יעקב פרי (יש עתיד):>
מאה אחוז. מקובל עלי.

<קריאה:>
ואז ההסתייגות תהיה עם הנוסח - - -

<שרת המשפטים איילת שקד:>
אגיש הסתייגות.

<היו"ר איתן כבל:>
לא, זו לא הבעיה אם להגיש, גברתי.

<אתי בנדלר:>
לא, הוא רוצה שהנוסח - - - 

<היו"ר איתן כבל:>
אנחנו לא מנסים לייצר, הבעיה שלנו היא לא בטכניקה, אלא רוצים, כמו שעשינו לאורך כל החוק, להוציא מתחת ידינו את התוצאה הנכונה ביותר. זה עכשיו לא - - - 

<קריאה:>
אם אני מבין מה שהיועצת המשפטית - - - 

<היו"ר איתן כבל:>
כן, עזבי, זה אחר כך טכני, נמצא את - - - 

<ארז קמיניץ:>
היושב-ראש, אני מבין שאתה רוצה שנגיד שאנחנו כממשלה מגישים הסתייגות.

<היו"ר איתן כבל:>
עזוב עכשיו את הטכניקה.

<ארז קמיניץ:>
לא, אבל עד שזה עולה למליאה, נוסח ההסתייגות מוסכם.

<היו"ר איתן כבל:>
כן, בסדר.

<אתי בנדלר:>
סליחה, אני רוצה להבהיר. הסתייגות יכולה להיות להצעה שלא קיבלה רוב בוועדה. אז קודם כול, צריכים לדעת על מה מצביעים כדי שתהיה הסתייגות. וההצעה צריכה להיות מספיק מסוימת, אי-אפשר לנהל דיונים אחר כך ואז אכתוב הסתייגות. אני צריכה לדעת עכשיו על מה מצביעים ומה ההצעה האלטרנטיבית.

<יעקב פרי (יש עתיד):>
איתן מציע להצביע על הנוסח המצוי עכשיו ב-31.

<אתי בנדלר:>
לחזור ולהצביע על הנוסח שהתקבל? אוקיי. 

<יעקב פרי (יש עתיד):>
כן, ולדון.

<לאה ורון:>
בהסתייגות של שרת המשפטים.

<אתי בנדלר:>
ובהנחה שהיא תקבל רוב?

<יעקב פרי (יש עתיד):>
נכון.

<אתי בנדלר:>
אז בהנחה שהיא תקבל רוב, אז ודאי ששרת המשפטים לא תגיש הסתייגות, כי זה נוסח הממשלה.

<יעקב פרי (יש עתיד):>
אם היא לא תקבל רוב, אני אגיש הסתייגות. ואיתן מציע שעד שהיא תגיע למליאה ינסו לקיים דיונים.

<אתי בנדלר:>
לא, אדוני, הדבר בלתי אפשרי.

<היו"ר איתן כבל:>
חברים, אני חושב שהיא מדברת שוטף. תעזבו אותה, היא בסוף צריכה לנסח את זה.

<אתי בנדלר:>
תהיה הצעה ואז אניח הסתייגות? אין הליך כזה.

<רועי פולקמן (כולנו):>
לא, רגע. אפשר לאשר את הנוסח המקורי, ופרי מגיש הסתייגות.

<אתי בנדלר:>
שמה יהיה תוכנה?

<רועי פולקמן (כולנו):>
הנוסח שעכשיו הקראת.

<היו"ר איתן כבל:>
חבר'ה, סליחה. פולקמן, אני לא בפירוטכניקה, סליחה, אם עדיין לא היה ברור. אני לא מחפש איזה דרך מילוט. לא עשינו את זה עד עכשיו, לא נעשה את זה ביום האחרון. אנחנו באמת מנסים לעשות את המעשה הנכון. נכון לרגע זה יש את ההצעה המונחת כאן לפנינו, יש את ההסתייגות של פרי ושל איילת.

<לאה ורון:>
ההצעה.

<היו"ר איתן כבל:>
הצעה, כן. שהיא, וואלה, מעלה בפנינו איזה סוג של דילמה, שאנחנו כחברי כנסת יודעים להתחבר אליה. מצד שני, מעלה חבר הכנסת פולקמן ונציגי הממשלה, וזה כמעט היינו הך - -

<רועי פולקמן (כולנו):>
- - - המחקרי, הצעות מקוריות משלי, ממש מקוריות. אתה מוכן לצטט אותי.

<היו"ר איתן כבל:>
לא משנה. - - מעלה פה נקודה עניינית, שצריך לתת לה את ההתייחסות. היא לא מופרכת, מה שאתה אומר או ארז מעלה.

ולכן, כדי גם להתקדם בתוך התהליך, אין לנו עוד ימים, גברתי היועצת המשפטית, אני מנסה למצוא את המנגנון שיודע לומר: או שאנחנו מצביעם על נוסח הממשלה, ויש הסתייגות שיודעת לתת לנו את הפרק זמן הזה אל המליאה. אני מבין את הבעיה שלך, את אומרת: אני חייבת לדעת מהי ההסתייגות נכון לרגע זה.

<אתי בנדלר:>
כן. אני לא צריכה את הניסוח מדויק, אבל העקרונות חייבים להיות מדויקים.

<רועי פולקמן (כולנו):>
מה שהוכנס עכשיו זה הנוסח. 

<קריאה:>
זו ההסתייגות.

<רועי פולקמן (כולנו):>
זו ההסתייגות.

<היו"ר איתן כבל:>
פרי?

<יעקב פרי (יש עתיד):>
יהיה בסדר.

<אתי בנדלר:>
לא, אני לא בטוחה בקשר לזה.

<היו"ר איתן כבל:>
שנייה. הוא יגיש את ההסתייגות – פרי. פרי, יש לי הצעה, שההסתייגות או ההצעה שלך - - 

<אתי בנדלר:>
שתיהפך - - - 

<היו"ר איתן כבל:>
כן, - - שתיהפך להסתייגות, תיכתב במנעד רחב, שנוכל להכניס גם את מה שאתה רוצה. 

<יעקב פרי (יש עתיד):>
אין בעיה.

<היו"ר איתן כבל:>
ואם צריך, אתה יודע, לעשות את הקווץ', לדברים שפולקמן אמר.

<יעקב פרי (יש עתיד):>
נטפל בזה. מקובל.

<היו"ר איתן כבל:>
אוקיי? אני לא יודע איך תעשו את זה. גברתי עשתה הרבה דברים בוועדה, היא גם את זה תעשה.

<יעקב פרי (יש עתיד):>
איילת ואני מקבלים.

<איילת נחמיאס ורבין (המחנה הציוני):>
זה מקובל עלי.

<היו"ר איתן כבל:>
אוקיי, תודה.

<אתי בנדלר:>
אני רק רוצה לומר, להסתייגות של חברי הכנסת פרי וורבין נחמיאס - - -

<איילת נחמיאס ורבין (המחנה הציוני):>
אם אומרים נחמיאס ורבין זה יותר פשוט. פשוט פה בוועדה החליטו - - -

<יעקב פרי (יש עתיד):>
יכול גם איילת.

<איילת נחמיאס ורבין (המחנה הציוני):>
וגם אפשר איילת.

<היו"ר איתן כבל:>
אוקיי, איילת, נקיים דיון נוסף על זה. בבקשה.

<אתי בנדלר:>
במקרה שתגישו הסתייגות, אתם רוצים גם לתקן את הסעיף הפלילי?

<היו"ר איתן כבל:>
אני מניח שכן.

<איילת נחמיאס ורבין (המחנה הציוני):>
כן כן. אני חושבת שהוא - - - 

<היו"ר איתן כבל:>
חד-משמעית כן.

<איילת נחמיאס ורבין (המחנה הציוני):>
אני חושבת שהוא משקולת מאוד כבדה.

<יעקב פרי (יש עתיד):>
נבוא אותך בדברים.

<היו"ר איתן כבל:>
כן. זה הולך בהתכתבות.

<יעקב פרי (יש עתיד):>
טוב.

<היו"ר איתן כבל:>
אוקיי. אני מעלה להצבעה.

<רועי פולקמן (כולנו):>
רגע, לא הבנתי על מה מצביעים.

<ארז קמיניץ:>
כן, אבל בהסתייגות גם יהיה שזה לא משמש כמאגר מידע, כן?

<היו"ר איתן כבל:>
כן. אוקיי, אני מעלה להצבעה את - - - 

<רועי פולקמן (כולנו):>
על איזה נוסח?

<קריאה:>
בנוסח הכתוב.

<היו"ר איתן כבל:>
סליחה, עוד לא סיימתי את המשפט, אתה כבר שואל אותי מה אגיד. אני מעלה להצבעה את ההצעה כפי שהיא מונחת פה לפנינו, הצעת הממשלה, כפי שמונחת כאן לפני חברי הכנסת. מי בעד? ירים את ידו.

<אתי בנדלר:>
הם לא יכולים להצביע בעד.

<היו"ר איתן כבל:>
הם מסתייגים, זה בסדר, אוקיי.

<לאה ורון:>
רק חבר הכנסת פולקמן מצביע בעד.

<היו"ר איתן כבל:>
כבל וחבר הכנסת פולקמן. אוקיי. מי נגד?

<עיסאווי פריג' (מרצ):>
גם אנחנו נגד, אז צריך להעביר את ההסתייגות.

<לאה ורון:>
חמישה נגד הצעת הממשלה, וחבר הכנסת פולקמן הצביע בעדה.

<היו"ר איתן כבל:>
שנייה, גברתי.

<רועי פולקמן (כולנו):>
אז אני אגיש הסתייגות.

<עיסאווי פריג' (מרצ):>
שהממשלה תגיש את ההסתייגות ותקבל את מה שצריך להיות. אתה מקבל את ההסתייגות - - -

<היו"ר איתן כבל:>
אבל אגיד לך מה ההבדל, עיסאווי. חבר'ה, אני יודע שזה בסדר, וגם זה בסדר. זה לא עניין. העניין הוא כזה, שההצעה של פרי היא טובה, אבל היא לא שלמה. אנחנו לא מנסים עכשיו לכופף ידיים.

<דב חנין (הרשימה המשותפת):>
החוק כולו הוא לא - - -

<היו"ר איתן כבל:>
דב, נגיע לפרק הזה, אוקיי?

<עיסאווי פריג' (מרצ):>
שהממשלה תגיש הצעה שלמה לטעמך, איך אתה מגדיר אותה. ואז תהיה מוכנה למליאה.

<היו"ר איתן כבל:>
לא לא, שנייה רגע. עיסאווי, אתם כנראה לא מבינים. עד עכשיו עשינו את הדברים בהסכמה. לא, לא הבנת. אמרתי את הדבר הבא: ההצעה של פרי, אנחנו רוצים לסדר אותה. היא לטעמי יותר טובה, יותר נכונה.

<יעקב פרי (יש עתיד):>
יותר גדולים ניסו לסדר אותי, עד היום לא הצליחו.

<עיסאווי פריג' (מרצ):>
יש לי שאלה, איתן: אם תמצא נוסח יותר טוב, איך תביא אותו אם אנחנו סוגרים - - -

<היו"ר איתן כבל:>
לא, אתה לא סוגר.

<רועי פולקמן (כולנו):>
עד ההצבעה במליאה תהיה הסתייגות, ונדון עליה.

<עיסאווי פריג' (מרצ):>
אבל לא תוגש הסתייגות.

<רועי פולקמן (כולנו):>
למה לא?

<היו"ר איתן כבל:>
הגיש.

<עיסאווי פריג' (מרצ):>
צריך להצביע עליה.

<היו"ר איתן כבל:>
עיסאווי, הוא הגיש.

<עיסאווי פריג' (מרצ):>
אבל ההסתייגות, צריך להצביע עליה – נכון, גברתי היועצת המשפטית?

<אתי בנדלר:>
איפה? במליאה?

<היו"ר איתן כבל:>
במליאה.

<יעקב פרי (יש עתיד):>
כאן לא.

<אתי בנדלר:>
מצביעים על הצעה, אוקיי? יש שתי הצעות. עכשיו היושב-ראש החליט להעלות את הצעת הממשלה להצבעה. אם היא תקבל רוב וההצעה של חברי הכנסת פרי ונחמיאס ורבין לא תתקבל, היא הופכת להסתייגות.

<היו"ר איתן כבל:>
נכון. זה הכול.

<אתי בנדלר:>
ואז מצביעים עליה במליאה.

<היו"ר איתן כבל:>
כי אני אוהב את ההצעה שלו.

<עיסאווי פריג' (מרצ):>
יש תיקון להסתייגות. ואם תמצא תיקון ביניים, הוא לא יבוא למליאה.

<היו"ר איתן כבל:>
הוא יובא למליאה.

<עיסאווי פריג' (מרצ):>
איך יובא? טכנית, איך יובא?

<היו"ר איתן כבל:>
עיסאווי, כנראה לא הבנת. אז אסביר ואסביר לאט.

<ארז קמיניץ:>
ההסתייגות של המדינה תהיה רחבה במנעד.

<היו"ר איתן כבל:>
בדיוק.

<עבד אל חכים חאג' יחיא (הרשימה המשותפת):>
תישאר הסתייגות בנוסח אחר.

<עיסאווי פריג' (מרצ):>
- - - 

<היו"ר איתן כבל:>
זה מה שאנחנו כל הזמן בהסתייגויות. מביאים את ההצעה שלו - - -

<איילת נחמיאס ורבין (המחנה הציוני):>
ואנחנו מצביעים עליה במליאה.

<אתי בנדלר:>
ההסתייגות צריכה לתאום לדברים שנאמרו כאן.

<איילת נחמיאס ורבין (המחנה הציוני):>
מעולה.

<אתי בנדלר:>
אם אתה שואל אותי אם יוכלו להביא הצעה אחרת ואותה ארשום כהסתייגות, תשובתי היא: לא. 

<איילת נחמיאס ורבין (המחנה הציוני):>
אז הבנו.

<עיסאווי פריג' (מרצ):>
- - - אני לא סתם מעלה - - - 

<קריאה:>
אתי, אבל יש מנעד בהסתייגויות.

<איילת נחמיאס ורבין (המחנה הציוני):>
אנחנו לא יכולים להתפרע עכשיו. בסדר, הבנו.

<עיסאווי פריג' (מרצ):>
בוודאי.

<איילת נחמיאס ורבין (המחנה הציוני):>
הבנו את זה אבל, עיסאווי. בסדר.

<היו"ר איתן כבל:>
חברים, אגיד לכם מה הבעיה. כי אם אנחנו מקבלים את ההצעה של פרי ככתבה וכלשונה עכשיו, היא לא הצעה שלמה. זו הבעיה. חברים, אני יודע מה אני אומר. לא, ואז מה יקרה? הממשלה תביא את ההסתייגות, יש לה רוב, ואני מקבל את מה שלא רציתי.

<קריאה:>
נכון.

<היו"ר איתן כבל:>
חברים יקרים, שכל ישר לכבל לפעמים. אני מבין עניין. עכשיו, מה אתה עושה? אתה חושב שפה כדררת אותו, אבל אתה בסוף מקבל אותו במליאה. ואני לא רוצה את זה. כיוון שאני יודע שפה יש לי רוב. בסוף הוא יגיש את ההסתייגות, הוא יעביר את ההסתייגות שלו שם. עד הרגע הזה לא העברנו שום דבר בצורה קונטרוברסלית. העברנו את זה בהסכמה, בהבנה. 

כיוון שזה הדיון האחרון, ואין לנו את הזמן עכשיו לעשות עוד דיון, וגם לא נכון, גם הבנו האחד את השני או את השנייה מה אמרנו, הצעתי את ההצעה שאומרת את האפשרות לשכנע את הממשלה לעשות את התיקון ברוח הדברים שלנו.

לכן מה שהצעתי, להעלות להצעה את הצעת הממשלה, הסתייגות של פרי למליאה, ואז שם ננסה - - -

<איילת נחמיאס ורבין (המחנה הציוני):>
עוד לפני כן.

<היו"ר איתן כבל:>
לפני כן, ברור.

<עיסאווי פריג' (מרצ):>
אז אפשר התייעצות סיעתית, פרי?

<יעקב פרי (יש עתיד):>
עם מי? אני לא - - -

<רועי פולקמן (כולנו):>
אתם באותה סיעה?

<היו"ר איתן כבל:>
אוקיי. פרי, מקובל עליך?

<יעקב פרי (יש עתיד):>
עלי מקובל.

<רועי פולקמן (כולנו):>
יש לנו פה חידושים פוליטיים.

<שר האוצר משה כחלון:>
איילת שקד שואלת איזה יום היום. יש ימים שימין, יש ימים ששמאל.

<עיסאווי פריג' (מרצ):>
טוב, אנחנו בהסכמות, אפשר לקבל את זה.

<היו"ר איתן כבל:>
לא, זה לא עניין רק של הסכמה, זה גם של מה נכון. אני מבקש רוויזיה על סעיף 31, על ההחלטה שהתקבלה, כי יש רוב ל - - -

<לאה ורון:>
הבעיה היא שזה רוויזיה על רוויזיה.

<אתי בנדלר:>
סליחה, אי-אפשר רוויזיה.

<היו"ר איתן כבל:>
למה?

<אתי בנדלר:>
כי ההצעה הייתה כבר במסגרת רוויזיה.

<היו"ר איתן כבל:>
טוב, מה אגיד לכם?

<ארז קמיניץ:>
אפשר להימנע בהצבעה. אתה רק הצבעת בעד.

<אתי בנדלר:>
הייתה כבר הצבעה או שהפסקת אותה באמצע?

<דב חנין (הרשימה המשותפת):>
להבדיל מהממשלה אנחנו עובדים בצורה - - - 

<היו"ר איתן כבל:>
אוקיי, אני עושה את ההצבעה מחדש, לא השלמתי את ההצבעה.

<אתי בנדלר:>
ההצבעה הופסקה באמצע, ככה - - -

<לאה ורון:>
זה נכון.

<רועי פולקמן (כולנו):>
אדוני היושב-ראש, אתה רוצה הפוך?

<היו"ר איתן כבל:>
תן לי, תאמין לי שאני יודע מה אני עושה.

<איילת נחמיאס ורבין (המחנה הציוני):>
לנו מותר להצביע בעד או נגד ההסתייגות, נכון?

<עיסאווי פריג' (מרצ):>
תאר לעצמך לאורך כל החוק, אם היינו עושים את הדבר הזה.

<אתי בנדלר:>
אתם יכולים להצביע או בעד או נגד, תלוי באיזו הצבעה. אי-אפשר גם להצביע בעד - - -

<ארז קמיניץ:>
אפשר להימנע, אתי.

<איילת נחמיאס ורבין (המחנה הציוני):>
אז זה מה שאמרנו.

<קריאה:>
אפשר להימנע?

<אתי בנדלר:>
ודאי שאפשר להימנע.

<היו"ר איתן כבל:>
אוקיי, תודה. אני מעלה להצבעה את הנוסח – אתה יכול להצביע אתי, אין לך שום בעיה עם זה. מי בעד? ירים את ידו. תודה. שניים בעד. מי נגד? אחד נגד. מי נמנע? תודה, שני נמנעים. 

הצבעה

בעד אישור סעיף 31 – 2

נגד – 1

נמנעים – 2

סעיף 31, כהצעת הממשלה, אושר.

<אתי בנדלר:>
הצעת הממשלה התקבלה.

<היו"ר איתן כבל:>
התקבלה. עכשיו, פרי, אתה מגיש את - - -

<איילת נחמיאס ורבין (המחנה הציוני):>
כן, את ההסתייגות.

<היו"ר איתן כבל:>
אוקיי, קדימה, הגשנו הסתייגות למליאה.

<איילת נחמיאס ורבין (המחנה הציוני):>
ארז קמיניץ הצליח לבלבל אותי. 

<היו"ר איתן כבל:>
חברים, תאמינו לי שאני יודע מה אני עושה.

<יעקב פרי (יש עתיד):>
אפשר ללכת הלאה, איתן.

<היו"ר איתן כבל:>
כן, בבקשה, הלאה. יש לנו עכשיו את - - - 

<אתי בנדלר:>
אז אני חוזרת שוב: ההסתייגות היא גם לגבי סעיף העונשין, שיתוקן.

<רני נויבואר:>
וגם לגבי מה שביקשנו, אתי?

<ארז קמיניץ:>
כן כן, היא אמרה. זה לא נכנס למאגר.

<אתי בנדלר:>
שההסכמה היא מפורשת לנושא הזה.

<3. בקשה לדיון מחדש של חה"כ איתן כבל ודיון מחדש בסעיף 85 – הוספת הפרות נוספות לעיצומים הכספיים:> 

<א. לשכת אשראי שרישיונה בוטל ופעלה שלא בהתאם להוראות הממונה לפי סעיף 11(ד)>
<ב. מקור מוסמך שהעביר מידע למאגר שלא בהתאם להוראות סעיף 16(ד)>
<היו"ר איתן כבל:>
אוקיי, כן, מה הסעיף הבא, גברתי? 

<קריאה:>
85.

<היו"ר איתן כבל:>
זה הוספת עיצומים כמדומני.

<יעקב פרי (יש עתיד):>
בעיצומים הכספיים רצית משהו.

<היו"ר איתן כבל:>
כן כן.

<אתי בנדלר:>
אני מזכירה, שעוד במהלך הדיון אמרנו שייתכן שיהיה צורך בתוספות לסעיף העיצומים הכספיים או העונשין, לפי העניין, בהתחשב בהוראות נוספות שאושרו בוועדה, וזו הבקשה כרגע. 

סעיף 85(ב) אומר, שמי שהפר הוראה מההוראות לפי חוק זה, כמפורט להלן, רשאי הממונה להטיל עליו עיצום כספי לפי הוראות פרק זה בסכום הבסיסי. 

כאן אנחנו מבקשים להוסיף שתי פסקאות: לשכת אשראי שרישיונה בוטל ופעלה שלא בהתאם להוראות הממונה לפי סעיף 11(ד). 

והפרה נוספת: מקור מוסמך שהעביר מידע למאגר שלא בהתאם להוראות סעיף 16(ד).

<עיסאווי פריג' (מרצ):>
איתן, אפשר להצביע.

<היו"ר איתן כבל:>
כן כן. אוקיי.

ברשותכם, אני מבקש להעלות את הסעיף הזה להצבעה. מי בעד? ירים את ידו.

הצבעה

בעד אישור התוספת לסעיף 85 – רוב

נגד – מיעוט

התוספת לסעיף 85 אושרה.

<היו"ר איתן כבל:>
אושר.

<לאה ורון:>
סעיף 85 התקבל.

<היו"ר איתן כבל:>
סעיף 85 התקבל.

<אתי בנדלר:>
התוספת לסעיף 85.

<היו"ר איתן כבל:>
נכון, התוספת שנוגעת לעיצומים, תוספת עיצומים כספיים.

כן, בבקשה, גברתי, מה נשאר לנו?

<אתי בנדלר:>
ביצוע ותקנות, סעיף 107: השר ממונה על ביצוע חוק זה והוא רשאי להתקין תקנות לביצועו – עוד לא הוצבע.

<יעקב פרי (יש עתיד):>
השר רשאי זה שרת המשפטים, נכון? או שר האוצר?

<אתי בנדלר:>
השר זה גברתי שרת המשפטים.

<היו"ר איתן כבל:>
גברתי שרת המשפטים, שבאה לראות את מעשה ידינו להתפאר.

אוקיי. תודה. מי בעד?

הצבעה

בעד אישור הסעיף – רוב

נגד – מיעוט

סעיף 107 אושר.

<היו"ר איתן כבל:>
אושר.

כן, גברתי, מה נותר?

<אתי בנדלר:>
סעיף התחילה.

<היו"ר איתן כבל:>
יפה. אני רוצה להזכיר - - -

<עיסאווי פריג' (מרצ):>
יש לי הסתייגות בסעיף הזה.

<היו"ר איתן כבל:>
אין בעיה. תוסיפי הסתייגות של חבר - - -

<אתי בנדלר:>
למה?

<עיסאווי פריג' (מרצ):>
בסעיף (ד).

<לאה ורון:>
115.

<רועי פולקמן (כולנו):>
סעיף התחילה. 

<לאה ורון:>
סעיף התחילה, סעיף 115.

<אביטל סומפולינסקי:>
אבל אם יש הסתייגות, להוריד את כל חברת החשמל מהחוק.

<עיסאווי פריג' (מרצ):>
כן, חברת החשמל. למה היא שונה מאחרים?

<אתי בנדלר:>
על מה מדובר? אני לא יודעת. אה, הוא עוד לא הוקרא, רגע.

<קריאה:>
אושר.

<אתי בנדלר:>
אושר, נכון. על סעיף קטן (ד) אתה מבקש? מה אדוני מבקש? 

<עיסאווי פריג' (מרצ):>
אני מבקש לבטל את כל הסעיף. מה שנכון לגבי אחרים, נכון לגבי חברת חשמל מבחינת התחילה.

<אביטל סומפולינסקי:>
אבל בישיבה הקודמת הם ביקשו בכלל להוריד את חברת חשמל מכל החוק.

<עיסאווי פריג' (מרצ):>
לא, חברים. על אף האמור בסעיף קטן (א), ומבלי לגרוע מהוראות סעיף 16(ג), תחילתן של הוראות סעיפים 16(א)(5) ו-35 שנתיים מיום התחילה (בסעיף קטן זה – יום התחילה לעניין חברת חשמל). על אף האמור בסעיף קטן (א).

<ארז קמיניץ:>
את זה אתה רוצה להוריד?

<עיסאווי פריג' (מרצ):>
נכון.

<היו"ר איתן כבל:>
אני רק רוצה להזכיר פה לכל - - - 

<דב חנין (הרשימה המשותפת):>
אני רוצה, אדוני, להסתייג, אבל בכיוון הפוך. חבר הכנסת פריג' מציע להוריד את הסעיף הקטן, אני מציע לקבוע שיום התחילה לעניין חברת החשמל, במקום שנתיים יהיה 40 שנה.

<אתי בנדלר:>
כן. אני רק רוצה לומר, חבר הכנסת פריג' - - - 

<רועי פולקמן (כולנו):>
מי אמר שלא חושבים לטווח ארוך?

<היו"ר איתן כבל:>
חברים.

<רועי פולקמן (כולנו):>
חברת חשמל ביקשה 80 שנה.

<היו"ר איתן כבל:>
רועי, סליחה. בבקשה, גברתי.

<אתי בנדלר:>
ההסתייגות הזאת שלך אינה מתיישבת, לתשומת לבך, עם הסתייגות אחרת שהגשת.

<היו"ר איתן כבל:>
נכון.

<אתי בנדלר:>
כי ביקשת למחוק לחלוטין את ההתייחסות לחברת חשמל בחוק הזה.

<עיסאווי פריג' (מרצ):>
נכון. אם אני מפסיד שם, לפחות שארוויח את יום התחילה הזה.

<אתי בנדלר:>
אז להיפך, תקדים אותו.

<עיסאווי פריג' (מרצ):>
לא, אני לא רוצה להחליף מהתחלה.

<אתי בנדלר:>
אבל זה מה שאתה מבקש.

<עיסאווי פריג' (מרצ):>
לא לא לא.

<היו"ר איתן כבל:>
חברים, תנו לו להסביר.

<שי באב"ד:>
אנחנו דווקא בעד ההצעה.

<עיסאווי פריג' (מרצ):>
חברים, אתי, אנחנו על-פי הצעת החוק מבקשים לדחות את הביצוע לשנתיים וחצי. ועוד חצי שנה על-פי השר ואחרי זה ועדת הכלכלה – סך הכול ארבע שנים. במהלך ארבע השנים האלו אני לא רוצה להתחיל ליישם החוק על חברת החשמל.

<רני נויבואר:>
ברור.

<היו"ר איתן כבל:>
אין ויכוח.

<רני נויבואר:>
אין ויכוח.

<היו"ר איתן כבל:>
אין ויכוח על זה. עיסאווי פריג', אין ויכוח על זה. יתירה מכך, אני רוצה להזכיר לאדוני שעוד נדרש - - -

<עיסאווי פריג' (מרצ):>
- - -

<היו"ר איתן כבל:>
תן לי. שנייה.

<רני נויבואר:>
זה עוד שנתיים.

<היו"ר איתן כבל:>
סליחה, רני. אני רוצה להזכיר, לכן אני אומר את זה לך. אתה יכול להגיש את זה וזה בסדר. רק אני אומר - - -

<עיסאווי פריג' (מרצ):>
לא, זה קיים בחוק. אני כשקראתי הבנתי את זה אחרת.

<היו"ר איתן כבל:>
אני רוצה להסביר את הדבר הבא: בכלל, כל אותם גופים, שסיכמנו שיש להם פוטנציאל לנראות חיובית ללקוח, עוד יצטרכו להתקיים סביבם דיונים ובדיקות האם זה נכון? זה לא אוטומטי. לנו, לפחות לרוב חברי הוועדה ולרוב הנוכחים – כאן אני רוצה להזכיר, רן מלמד, שהוביל את הדגל הזה – כל הזמן רצינו, בוודאי לאותה קבוצה שהגדרתי אותה מ-1 עד 5, פרי, שאנחנו רוצים שהקבוצה הזו, תהיה לה אפשרות יותר גדולה לזכות מהחוק הזה. אמרנו שנכניס - - - ננסה, ותהיה בדיקה של בנק ישראל, האם למשל חברת חשמל? זה לא באופן אוטומט. מה יכול להיות כלי שבסופו של עניין יסייע ללקוח?

ויתירה מזה, כתוצאה מההחלטות האלה, גם נתנו למנהל את האפשרות לבדוק את האלגוריתם, את השיטות הסטטיסטיות שבהם הדברים האלה פועלים, כדי לוודא שאכן הוא עושה מלאכתו, שהלשכות אכן פועלות בכיוון הזה. זה היה ממש, פתחנו את זה בצורה שהחוק אפילו לא היה שם. אוקיי?

<עיסאווי פריג' (מרצ):>
איתן, אני קורא את הסעיף הזה – אתי, ברשותך, אני קורא את הסעיף הזה, והסעיף הזה, כשאני קורא אותו, אני מבין שהאיסוף נתונים מחברת חשמל יהיה אחרי שנתיים למרות הדחייה - - -

<אתי בנדלר:>
שנתיים מיום התחילה.

<רני נויבואר:>
שנתיים אחרי ארבע.

<היו"ר איתן כבל:>
שנתיים אחרי ארבע – שש.

<דב חנין (הרשימה המשותפת):>
שנתיים אחרי שנתיים.

<היו"ר איתן כבל:>
לא.

<אתי בנדלר:>
תסתכל רגע על סעיף קטן (א).

<עיסאווי פריג' (מרצ):>
בסדר.

<אתי בנדלר:>
בסדר? 

<היו"ר איתן כבל:>
עיסאווי, תודה. אני מבקש להעלות - - - 

<דב חנין (הרשימה המשותפת):>
רגע, אדוני.

<היו"ר איתן כבל:>
כן, בבקשה.

<רני נויבואר:>
רק רגע, אנחנו רוצים להקריא את (א) ו-(ב), כי הם לא הוצבעו.

<היו"ר איתן כבל:>
אוקיי, בבקשה. תן לה קודם כול להקריא. בבקשה.

	תחילה
	115.

	(א)
תחילתו של חוק זה שנתיים ושישה חודשים מיום פרסומו (בסעיף זה – יום התחילה).


	
	
	(ב)
השר, בהסכמת הנגיד – ואנחנו מבקשים להוסיף: ובהסכמת שר האוצר – רשאי לדחות בצו את יום התחילה בשישה חודשים, אם נוכח כי הדחייה דרושה לשם היערכות להפעלת ההסדר לשיתוף בנתוני אשראי לפי חוק זה; השר, בהסכמת הנגיד – וכאן נבקש גם להוסיף את שר האוצר – ובאישור ועדת הכלכלה של הכנסת, רשאי לדחות בצו את יום התחילה לתקופה נוספת, שלא תעלה על שישה חודשים בכל פעם, ובלבד שסך כל הדחיות לא יעלו על ארבע שנים מיום פרסום החוק.


<היו"ר איתן כבל:>
אוקיי.

<רני נויבואר:>
(ג) ו-(ד) הוצבעו.

<היו"ר איתן כבל:>
כן, דב.

<דב חנין (הרשימה המשותפת):>
תודה לך, אדוני היושב-ראש. אדוני השר, גברתי השרה, גברתי הנגידה, אני רוצה לנצל את ההזדמנות של ההסתייגות הזאת כדי לומר לכם בתמצית מאוד גדולה - - 

<היו"ר איתן כבל:>
אבל ממש קצר.

<דב חנין (הרשימה המשותפת):>
- - את סיבת התנגדותי לחוק.

<היו"ר איתן כבל:>
קצר במושגים שלי, דב, בבקשה.

<דב חנין (הרשימה המשותפת):>
קצר במושגים שלך, אדוני היושב-ראש.

אני מציע קודם כול שהתחילה של החוק תהיה עוד עשר שנים. ואני מציע שהחוק יידחה, תחילתו תידחה בעשר שנים, כדי לאפשר לכם ללמוד ולשקול את כל הנימוקים הרבים שהושמעו כאן בוועדה.

<שר האוצר משה כחלון:>
בעשר שנים אתה תתמוך?

<דב חנין (הרשימה המשותפת):>
אחרי עשר שנים אתם תשתכנעו שזה מיותר.

<שר האוצר משה כחלון:>
אני עושה 20 שנה – תתמוך.

<דב חנין (הרשימה המשותפת):>
הבטחתי להיות קצר, אדוני השר.

<שר האוצר משה כחלון:>
לא, אז לפחות בוא נהיה הגונים, תגיד: אני לא תומך אידאולוגית, ועכשיו - - -

<דב חנין (הרשימה המשותפת):>
לא, אני לא תומך, אני אומר את זה בגלוי. אני לא תומך אידאולוגית בחוק הזה.

<שר האוצר משה כחלון:>
נהדר.

<דב חנין (הרשימה המשותפת):>
אדוני השר, ברשותך, אני רוצה להיות קצר.

<שר האוצר משה כחלון:>
אבל לקחת טכניקה, להפוך אותה לאידאולוגיה - - -

<דב חנין (הרשימה המשותפת):>
לא לא. אני רוצה לאפשר גם לך להצטרף לעמדתי.

<שר האוצר משה כחלון:>
בשמחה רבה.

<דב חנין (הרשימה המשותפת):>
ולכן אני מאפשר לך עשר שנים.

אדוני היושב-ראש, אני רוצה לסמן בפניכם - - -

<היו"ר איתן כבל:>
סליחה, חברים, אני מבקש. חאג', רני.

<עבד אל חכים חאג' יחיא (הרשימה המשותפת):>
אני שואל אם הארבע שנים הן הסך הכול או רק ארבע שנים מדחיות.

<היו"ר איתן כבל:>
סך הכול.

<עבד אל חכים חאג' יחיא (הרשימה המשותפת):>
סך הכול, כולל השנתיים וחצי?

<עיסאווי פריג' (מרצ):>
סך הכול.

<היו"ר איתן כבל:>
אוקיי. בבקשה. תודה, חברים. דב.

<דב חנין (הרשימה המשותפת):>
אדוני היושב-ראש, הבעיה הגדולה של החוק הזה זה שהחוק הזה הוא א-סימטרי. הוא יוצר שקיפות של האזרחים כלפי ההון, אבל לא שקיפות של ההון כלפי האזרחים. וזה מהלך שהוא מהלך בעייתי, הוא מהלך שבעצם ממסד את אי השוויון בחברה הישראלית, נותן לו גושפנקה, אי שוויון, שאדוני השר, כפי שאתה יודע היטב, יש לו לפעמים גם ממדים חברתיים, עדתיים, לאומיים. לכל זה אנחנו נתונים תעודת תוקף בחקיקה של הכנסת: נתוני אשראי.

ביקרנו בכנסת את המאגר הביומטרי, אבל פה מייצרים מאגר פיננסי שהוא לא פחות חמור, אפילו יותר מסוכן ברמה המעשית מבחינת ההשלכות שלו על החיים של אזרחי ישראל. מה שמסומן במאגר הוא לא איזשהו נתון אובייקטיבי, אלא זאת תוצאה של מדיניות חברתית, שבה אנשים מסוימים, מצבם הכלכלי-חברתי הוא פחות טוב, ואנשים אחרים מצבם יותר טוב.

אבל אנחנו נותנים לזה גושפנקה, אנחנו ממסגרים את הדבר הזה ואנחנו מקבעים את זה בצורה מאוד מאוד חזקה. אנחנו בעצם הופכים את החלוקה המעמדית של החברה הישראלית לחלוקה עוד יותר נוקשה ממה שהיא.

מעבר לזה, בחוק הזה יש תפיסה טוטליטרית של פרטיות מידע, של חירות האזרח, יש בו ריכוז כוח קיצוני ובלתי מידתי. יש בו הרבה מאוד בעיות שעלולות להתגלגל בהמשך, אדוני השר - -

<שר האוצר משה כחלון:>
מקשיב מקשיב. אני עוד רגע משתכנע.

<דב חנין (הרשימה המשותפת):>
אני בטוח.

- - עלולות להתגלגל בהמשך להפרטה של המאגר הזה. דיברנו על זה בישיבות של הוועדה, ואם תעיינו בפרוטוקולים תראו את הדיון הזה של מסחור הנתונים. ואנחנו הופכים בעצם את מצבם הפיננסי של אזרחי ישראל לבן ערובה בידי ההון בישראל.

<היו"ר איתן כבל:>
דב, עוד דקה בבקשה.

<דב חנין (הרשימה המשותפת):>
אני רק רוצה לסיים ולומר, כיוון שאני מציע לתת לכם עשר שנים, אני רק רוצה להציג מה האלטרנטיבה בגדול, האלטרנטיבה שמאפשרת להשיג את אותן תוצאות אבל בלי הנזקים הגדולים. האלטרנטיבה היא הסדר ניידות בין בנקים ונותני אשראי, לפי בקשת הלקוח, בלי מאגר, בלי קרטל, חלופה שהיא בעצם יצירה של סטנדרט של ניידות מידע. זה בעצם יאפשר לא רק תחרות באשראי אלא תחרות על חסכונות הציבור, תחרות על עמלות.

המנגנון הזה הוא מנגנון הרבה יותר פשוט, לא צריך חקיקה כל כך מורכבת. הנזקים שלו מינימליים, ההישגים שלו עצומים. וכיוון שכדאי שתלמדו את זה, אני נותן לכם אפילו עשר שנים.

<היו"ר איתן כבל:>
תודה. אני מודה לאדוני גם על רוחב ליבו. במה שתלוי בי, שאדוני גם יהיה פה בעוד עשר שנים.

<דב חנין (הרשימה המשותפת):>
אני לא בטח שאני רוצה.

<היו"ר איתן כבל:>
אני מקווה.

<אתי בנדלר:>
במקום שנתיים אז אדוני מציע - - -

<דב חנין (הרשימה המשותפת):>
עשר.

<אתי בנדלר:>
עשר שנים.

<היו"ר איתן כבל:>
אוקיי. אני מבקש להעלות להצבעה את הצעת הממשלה.

<עיסאווי פריג' (מרצ):>
אני מציע ארבע שנים. את כל - - - ארבע שנים.

<היו"ר איתן כבל:>
אוקיי. אני מבקש להעלות להצבעה. מי בעד?

<קריאה:>
בעד מה?

<היו"ר איתן כבל:>
הצעת הממשלה, עם התוספות והתיקונים, כפי שהוספנו אותם בשנתיים וחצי, ועם הסכמת שר האוצר וכל הדברים האלה.

<היו"ר איתן כבל:>
תודה.

<דב חנין (הרשימה המשותפת):>
רגע, מי נגד?

<היו"ר איתן כבל:>
מי נגד?

<היו"ר איתן כבל:>
אוקיי, שלושה.

הצבעה

בעד אישור סעיף 115(א) ו-(ב) – 3

נגד – 3

נמנעים – אין

הסעיף, עם התיקונים, לא אושר.

<אתי בנדלר:>
אז יש הסתייגות של חבר כנסת פריג' ושל - - -

<דב חנין (הרשימה המשותפת):>
רגע, נדמה לי שההצעה לא עברה. אם החשבון שלי נכון. שלושה נגד שלושה – ההצעה לא עברה.

<עיסאווי פריג' (מרצ):>
ארד לשלוש שנים ונעביר את זה.

<היו"ר איתן כבל:>
לא, סליחה.

<עיסאווי פריג' (מרצ):>
למה שנתיים וחצי? תמתח את זה יותר. תן לחבר'ה להיערך, מה העניין.

<שי באב"ד:>
אבל יש עד ארבע שנים.

<היו"ר איתן כבל:>
אני, גברתי, מבקש רוויזיה. עיסאווי, אבקש רוויזיה. אוקיי?

<לאה ורון:>
אוקיי.

<היו"ר איתן כבל:>
אוקיי. אני מבקש רוויזיה על התחילה.

כן, גברתי, בבקשה.

<אתי בנדלר:>
כן, הסעיף הבא, אדוני, זה סעיף 117.

<היו"ר איתן כבל:>
רק לתשומת לבכם, לא עשיתי גיוס.

<עיסאווי פריג' (מרצ):>
מה זה, איתן?

<היו"ר איתן כבל:>
לא לא לא, סליחה.

<עיסאווי פריג' (מרצ):>
איתן, אם עשינו את זה פעם אחת לפני חודשיים - - - 

<היו"ר איתן כבל:>
עיסאווי, נכון. לא, סליחה.

<עיסאווי פריג' (מרצ):>
וזה צריך להיות לזכותנו.

<היו"ר איתן כבל:>
עיסאווי, לא, אני לא בא ואומר את זה ככה. אני אומר: ביום האחרון, אם הייתי יודע, הייתי גם מתנהג בהתאם. אתה יודע שפראייר אני לא.

<עיסאווי פריג' (מרצ):>
לא, מה זה קשור לפראייר?

<היו"ר איתן כבל:>
אבל זה כן קשור.

<עיסאווי פריג' (מרצ):>
מה זה קשור לפראייר?

<היו"ר איתן כבל:>
עיסאווי, לפחות אתה ואני לא נתווכח. אוקיי? לפחות אתה ואני.

<עבד אל חכים חאג' יחיא (הרשימה המשותפת):>
כבוד היושב-ראש, הוא מציע שלוש שנים. אני מציע שתהיה פעמיים הארכה, ואז סך הכול האפשרות תהיה - - - 

<לאה ורון:>
בסדר, יתקיים דיון.

<היו"ר איתן כבל:>
יתקיים דיון, נעשה אותו אחר כך שוב. חברים, אני לא נשכב פה על הגדר, אפשר לחשוב שעכשיו כל החוק יקום וייפול על העניין הזה. נו, באמת, זה הדבר הכי לא – כן, בבקשה, גברתי.

<אתי בנדלר:>
הסעיף הבא שעדיין לא אושר, והוא האחרון להבנתי, זה סעיף 117(ג). סעיף 117(ג), בנוסח שהוצע על-ידי הממשלה אומר: על אף הוראות סעיף 102, ההודעה כאמור באותו סעיף לגבי לקוחות שתחילת איסוף הנתונים לגביהם במאגר היא ביום התחילה, תפורסם לגבי כלל הלקוחות ברשומות, בשלושה עיתונים יומיים בעלי תפוצה רחבה בישראל, שאחד מהם יהיה בשפה העברית ואחד בשפה הערבית.

הסעיף נדון בוועדה, ואז הוועדה הנחתה לקבוע שההודאה הזאת תפורסם לא רק ברשומות או בשני עיתונים – או בשלושה עיתונים, סליחה, כפי שהציעה הממשלה – אלא בארבעה עיתונים, שניים בעברית, אחד בערבית ואחד ברוסית. ובנוסף לכך גם ברדיו ובטלוויזיה, ובאינטרנט בצורה בולטת.

התנהל כאן ויכוח מי יישא בהוצאות הפרסום הזה.

<היו"ר איתן כבל:>
אמרה המשנה את הדבר הבא - -

<אתי בנדלר:>
לפיכך הסעיף לא אושר - - - 

<היו"ר איתן כבל:>
כן, המשנה לנגידה, לא המשנה ליועץ המשפטי, - - שאין בכללים ובחוק יכולת לבנק ישראל לבצע עבור משרד האוצר או עבור המדינה את המסע הפרסומי הזה. ואמרנו: בואו נכריע את זה כן, נמצא את הדרך איך לתת את המענה. כן, בבקשה, גברתי.

<נדין בודו טרכטנברג:>
אבל מה שרצינו לציין פה זה שבסעיף הזה, שיהיה כתוב: ברדיו וכן באינטרנט, שיהיה כתוב: באתר האינטרנט של בנק ישראל. 

<היו"ר איתן כבל:>
גברתי, זה לא מה שכיוונתי. עשיתי אז את ההצגה, שאני חייב לגלוש באתר של בנק ישראל. אני רוצה את זה במקום - - 

<קריאה:>
שכלל הציבור.

<היו"ר איתן כבל:>
- - במקום שבו כלל הציבור יודע - - -

<רועי פולקמן (כולנו):>
לא, עדיף שזה פחות מפורש.

<אתי בנדלר:>
והכוונה בפירוש לא לאתר האינטרנט של בנק ישראל.

<היו"ר איתן כבל:>
חברים, הרי מה הרצון שלנו? הרצון שלנו הוא שאנשים יידעו. אנחנו לא הולכים לעשות מודעה כמו שלא אזכיר – צריך שיידעו את הדברים האלה.

<רני נויבואר:>
אדוני, אין מחלוקת על הנוסח שהיועצת המשפטית העבירה לוועדה. כל מה שאומרת המשנה לנגידה זה שאם יהיה כתוב באינטרנט במקום נגיש ובולט, אז זה ישית את העלויות מבחינתך על בנק ישראל.

<נדין בודו טרכטנברג:>
- - - 

<רני נויבואר:>
בסדר, אז צריך לדבר על הניואנס. בנק ישראל צריך להיות מוזכר לטעמה בסעיף.

<היו"ר איתן כבל:>
אפשר וגם.
<אתי בנדלר:>
מה זה וגם?

<היו"ר איתן כבל:>
גם באתר האינטרנט - - -

<אתי בנדלר:>
אה, באתר האינטרנט שלהם הם יפרסמו כך וכך, לא צריכים הוראה חוקית.

<היו"ר איתן כבל:>
מה שהיא מבקשת זה שיתאפשר לה.

<לאה ורון:>
כדי שהיא תוכל לממן את זה.

<אתי בנדלר:>
לא, סליחה, אני רוצה להבין. גם וגם זה בסדר, אבל צריך להיות ברור, שכשאנחנו מדברים על האינטרנט, הוועדה כיוונה לכך שלא מדובר באתר האינטרנט של בנק ישראל, אלא דווקא באתרים שהאוכלוסייה - - -

<יעקב פרי (יש עתיד):>
שהציבור נחשף אליהם.

<אתי בנדלר:>
שהציבור נחשף אליהם. אני חייבת - - -

<היו"ר איתן כבל:>
הדברים חייבים להיות ברורים. כן, רן.

<רן מלמד:>
אני מציע פשוט להדגיש שמדובר באתרי חדשות המופיעים באינטרנט, בהם אפשר לעשות קמפיינים פרסומיים בצורה כזו או אחרת. זה פשוט ימסגר את זה בצורה הכי נכונה.

<ארז קמיניץ:>
- - - שהציבור נחשף - - -

<היו"ר איתן כבל:>
ארז, כל הדיון הוא – גברתי המשנה, נדין - - -

<עיסאווי פריג' (מרצ):>
מה המחלוקת?

<היו"ר איתן כבל:>
לא, טכנית, זה לא – איך גברתי מציעה שנעשה את זה, כדי שהעלויות, גם יהיה אפשר שאתם תבצעו את הפרויקט הזה?

<נדין בודו טרכטנברג:>
תראה, כבר בבנק ישראל, כאשר יש פרויקטים שיש להם חשיבות לאומית, בנק ישראל כמובן עושה קמפיינים בכל מיני מקומות, בעיתונים וכו', ובאתר של בנק ישראל. ראינו את זה עם דברים כמו קודם כול שיש שטר חדש ודברים אחרים. ולכן בנק ישראל יכול לעשות את זה. 

מה שלא רצינו, שזה בסעיף שיהיו דברים שאנחנו - - -

<היו"ר איתן כבל:>
אז אני מציע ככה, שיהיה כתוב: באתרי חדשות ובאתרים חדשים באינטרנט, וכן באתר בנק ישראל.

<יעקב פרי (יש עתיד):>
מאה אחוז.

<קריאה:>
בסדר גמור.

<נדין בודו טרכטנברג:>
בסדר.

<היו"ר איתן כבל:>
אוקיי. תודה.

<אתי בנדלר:>
לא הבנתי.

<יעקב פרי (יש עתיד):>
שיהיה כתוב גם אתרי אינטרנט חדשות וגם אתר בנק ישראל, ובא לציון גואל.

<אתי בנדלר:>
מה זה באתרי חדשות ואתרים אחרים באינטרנט?

<היו"ר איתן כבל:>
אתרי אינטרנט: YNET - - -

<אתי בנדלר:>
אז אתרים נפוצים הייתי כותבת.

<היו"ר איתן כבל:>
כן, תכתבי. כל העניין, שיהיה כתוב: אתר בנק ישראל.

<אתי בנדלר:>
ובאתרים נפוצים באינטרנט.

<היו"ר איתן כבל:>
בדיוק. טוב, הבנו?

אוקיי, אבקש להעלות את זה להצבעה עם התיקון הנוסף. 117(ג), מי בעד?

הצבעה

בעד אישור סעיף 117(ג) – רוב

נגד – מיעוט

סעיף 117(ג), בכפוף לשינויים, אושר.

<היו"ר איתן כבל:>
תודה. הסעיף אושר.

כן, גברתי, עוד משהו?

<אתי בנדלר:>
אדוני, אני רוצה רק שתי הודעות קצרות, ברשותך. דבר ראשון, במסגרת ההתאמות שנעשה בנוסח אחרי שהוועדה תאשר את ההצעה לקריאה שנייה ושלישית, אני מבקשת לומר ככה: בהצעת החוק הממשלתית נכללה הוראה שאסרה על לשכת אשראי להתחשב בנתונים בדבר גיל, מין וכו', פלוס סעיף עונשין שמתייחס לזה. במהלך הדיונים הוועדה החליטה להוסיף סעיף מקביל לגבי לשכת מידע על עוסקים. ולכן אני מבקשת להתאים את סעיף העונשין, כך שהוא יחול גם לשכת מידע על עוסקים.

<היו"ר איתן כבל:>
אוקיי.

<אתי בנדלר:>
דבר שני מתייחס לסעיף 77, שעניינו במינוי מפקחים. בסעיף 77(ב) נאמר: לא ימונה מפקח לפי הוראות סעיף קטן (א) אלא אם כן מתקיימים לגביו כל אלה: הוא לא הורשע מהותה, חומרתה או נסיבותיה אין הוא ראוי, לדעת הממונה, להיות מפקח. והצענו להוסיף גם את המילים: ולא הוגש נגדו כתב אישום. הוועדה אישרה את ההצעה הזאת עקרונית, ואמרה שנדון בינינו אם יש צורך לכתוב את זה מפורשות לאור הודעת משרד המשפטים שכך וכך הם מביאים את זה בחשבון.

אחרי שבדקתי את כל הנושא, הגעתי למסקנה שהגם שבפסיקה נקבע זה מכבר שמי שממנה רשאי להביא בחשבון גם נושא של הגשת כתב אישום בנסיבות מסוימות, אני חושבת שלא נכון להסתמך רק על הפסיקה, וכמו בנושאים רבים אחרים, שהחקיקה נותנת גיבוי לפסיקה, ככל שהוועדה סבורה שבאמת ראוי שהגשת כתב אישום בעבירה שמפאת מהותה וכו' אותו מועמד אינו ראוי להתמנות כמפקח, ראוי שהדברים ייכתבו במפורש בחוק. ולכן אני מודיעה שאכלול את זה בנוסח הסופי.

<היו"ר איתן כבל:>
אוקיי. תודה. צריך להצביע על זה או משהו?

<אתי בנדלר:>
לא לא.

<רני נויבואר:>
רק להתייחס לנקודה האחרונה שציינה היועצת המשפטית. אנחנו מבקשים להבהיר שהתוספת הזו של כתב אישום איננה באה כדי לגרוע מהסדרים אחרים, שבהם לא נאמר כתב אישום, ולטעמנו, לטעמו של משרד המשפטים, כתב אישום כלול כאחד מהשיקולים הרלוונטיים גם במקום - - -

<היו"ר איתן כבל:>
אוקיי. תודה, רני.

ברשותכם, עד שהרוויזיה – נקיים אותה, נוכל עכשיו לסכם את כל הדברים הנוגעים להצעת החוק. כמובן שניתן למכובדים שבאו לכבד אותנו לומר את הדברים. ואני, ברשותכם, רוצה לפתוח בכמה דברים.

קודם כול, מכובדי, שוב, תודה לכם שהגעתם. מבחינתי זה רגע מרגש פעמיים. פעם אחת כי הקואליציה התנגדה שזה יעבור אלינו לוועדה, ועשתה איך אומרים מלחמות. ואני בטוח שהיום הם איך אומרים - - -

<שרת המשפטים איילת שקד:>
אנחנו מודים בטעותנו.

<היו"ר איתן כבל:>
כן. סליחה, ואומר, גברתי, גם במה דברים אמורים.

<עיסאווי פריג' (מרצ):>
אתה מתכוון לשר האוצר - - -

<היו"ר איתן כבל:>
אני מתכוון גם לשר האוצר, בוודאי. גם הוא יש לו את הכללים הפוליטיים שלו, הוא לא בא לפה לבד. 

אבל, ברשותכם, אני רוצה לומר כך: תראו, האמת היא שבתחילת הדרך באמת חשבתי שהחוק הוא חוק חברתי. וכולם זוכרים את אותו יום שדפקתי על השולחן, וכמעט הפכתי את כל – זוכר את זה פרי היטב. אבל אני לא רוצה לחזור על כל הסאגה, כי באמת יש פה אנשים שכבר הפכנו לסוג של משפחה. ובוודאי שגם אומר את התודות המיוחדות לאותם אנשים.

<יעקב פרי (יש עתיד):>
משפחת האשראי.

<היו"ר איתן כבל:>
נכון, משפחת האשראי, ממש כך.

<איילת נחמיאס ורבין (המחנה הציוני):>
רגע, אז זה מוזיל למשפחה הזאת יותר.

<עיסאווי פריג' (מרצ):>
שלא צריכה אשראי.

<היו"ר איתן כבל:>
נכון. חברים, אני רוצה לקפוץ ולומר כך: בסופו של תהליך צריך להסתכל על המציאות ולומר אותה באופן הבא, ואני אומר את זה גם לחברי דב חנין: בסופו של תהליך יכולנו להעביר את החוק למקום אחר, והוא לא היה דומה לחוק כפי שהוא פה. חד-משמעית. הוא לא היה דומה בכלום לחוק הזה. דבר ראשון.

דבר שני שאני רוצה לומר, שבסופו של תהליך, בעבודה משותפת, כנה, אמיתית, של האנשים שיושבים כאן סביב השולחן מן הממשלה ומבית המחוקקים, מהגורמים האורחים, שחלקם נמצאים כאן, כשהבינו שכולנו מתכנסים כדי שהחוק יעבור, ולהוציא מתחת ידינו את התוצאה הטובה ביותר. היו כאן ויכוחים קשים אל תוך הלילה – אל תוך הלילה במובן האמיתי של הזמן – שישבנו כאן וחיפשנו, בדיוק כמו שאני אומר לך, עיסאווי, ידידי, לא כדי לקנטר האחד את השני, אלא באמת להוציא מתחת ידינו את התוצאה הטובה ביותר.

ובסופו של תהליך, רן חברי הטוב, כאח לי, אני רוצה לומר לך ולכולם, שהחוק הזה, אני יכול להגיד: נכון, הוא חוק כלכלי, אבל הפכנו לאותו, שתהיינה לו משמעויות חברתיות, גם מי שלא אוהב את זה. 

הקמת הקרן, שהיא הצלחה גדולה, כל אותם מודרים שאנחנו נושאים את שמם, בלי החוק או עם החוק, לא מקבלים אשראי. והסכים שר האוצר, ועל כך תודתי, ואני אומר לך גם, יעל, בעניין הזה תודה. חברות וחברים, אני סומך על מילתכם. הנה, יושב כאן חברי שר האוצר, אנחנו מקימים קרן שתחילתה ב-50, ואנחנו מצפים שתדעו להגדיל אותה. אני מצפה ואנחנו מצפים, שהקרן הזו, ייכנסו אליה כוחות נוספים, וכבר היא מעמידה אותנו במקום אחר.

נקודה נוספת שהיא מהפכה אמיתית, שאני מקווה שמפה תצא תורה. אני מאמין וחסיד גדול של השיטה התוספתית. אני לא מאמין בגילי להסתכל לאחור, לשבור ולבנות הכול מחדש ולחכות שמשיח צדקנו יגיע, כדי שהכול יהיה מסודר כמו שחלמתי עליו.

ובסופו של תהליך, בעולם שבו הגנת הפרטיות נמצאת בבעיה מאוד מאוד גדולה, הצלחנו לשכנע את המערכות להקים ממונה מיוחד, גברתי שרת המשפטים, להגנה על הפרטיות.

<שרת המשפטים איילת שקד:>
אני גאה בכם.

<היו"ר איתן כבל:>
שאני אומר את זה בהתרגשות רבה, כי יש כאן אנשים שמבינים כמה הנושא הזה חשוב. ואני רוצה לומר לך, אדוני: תודה שבסופו של עניין הבנתם את המאבק שלי, שיש הבדל גדול בין הגנה על המאגר לבין הגנה על הפרטיות, ואלה שני דברים שונים לחלוטין. ובחברה הישראלית ובכוחות הביטחון המושגים של שמירה על פרטיות זה תרתי דסתרי. הם לא יודעים בנרטיב שלהם לתפוס – ואני אומר את זה גם לך, גברתי, באהבה ובהתרגשות, כי כשיצאנו לדרך לא האמנו שנצליח, ואת יודעת את זה.

<אתי בנדלר:>
אני האמנתי, אדוני.

<היו"ר איתן כבל:>
אם לא האמנתי אני זה לא היה קורה.

<אתי בנדלר:>
זה נכון. חד-משמעית.

<היו"ר איתן כבל:>
תודה. 

אז אני אומר את זה לכם, ואני באמת מודה לכם בבנק ישראל, ולך, גברתי, שאין לי ספק שנתנה את הגיבוי הזה. ולך, גברתי המשנה, שנתת את הגיבוי לעניינים האלה. ולארז. ולך, חברתי, אני אומר את זה באמת מכל הלב על כל אשר עשית ואת עושה.

<איילת נחמיאס ורבין (המחנה הציוני):>
במשרד המשפטים יודעים שהיא יודעת להתרגז?

<היו"ר איתן כבל:>
ממש עוד דקה.

<דב חנין (הרשימה המשותפת):>
לא. אבל רק אחרי 22:00 בלילה.

<היו"ר איתן כבל:>
ובסופו של עניין, מעבר לכל זה, יצרנו עוד דבר שנאבקנו עליו, אדוני השר. אם חילקתי את החברה ישראלית לחוק הזה לשלוש קבוצות: קבוצת המודרים, שתהיה לה הקרן. ואם אנחנו אומרים: קבוצה נוספת מ-5-1, וקבוצה נוספת מ-10-6, אז אין ספק ואין חולק, שלקבוצה מ-10-6 החוק הזה הוא מדהים, משפר את מקומם, עושה את העבודה.

הרצון שלנו היה לגרום לכך, שאותה קבוצה מ-5-1, שאלה החלקים שאנחנו מכירים, אלה השכנים ממול, ששני בני הזוג עובדים, ועובדים קשה, ומתקשים בפרנסתם, והבן היה צריך לנסוע לפולין, והם נתנו צ'קים, ואחד הצ'קים חזר, וזה נכנס לסחרחורת, והם מוצאים את עצמם במקום הזה.

ואמרתי: אם לקבוצה הזו של 5-1 נצליח לגרום ש-30% מהם מעמדם ישתפר – לא אמרתי 100, לא אמרתי 80 ולא אמרתי 70 – אמרתי: אם החוק הזה, באופן שבו הכנו אותו יגרום לכך ש-30%, מעמדם ישתפר בכל הנוגע ללקיחת אשראי – דייני. אני אומר את זה באמת באהבה גדולה.

במאבק שניהלנו על כל הנושא הזה, שרן, תודה לך, סביב העניין של להכניס פנימה את כל אותם אלמנטים חיוביים שיכולים להשפיע, והלכנו כברת דרך שהמערכת הממשלתית עמדה, ובצדק מבחינתה, על רגליה האחוריות, כשביקשנו להתערב באלגוריתם, שזה דבר שאין לו תקדים. וביקשנו כדי לוודא שבסופו של עניין מה שאנחנו עושים, שזו תהיה עבודה אמיתית, נכונה, משפרת, מקדמת. ולכן ההתרגשות שלי הייתה, שהחברים שלי נתנו לי את הכתף בעניין הזה.

ולסיום, אני רוצה להגיד תודות. אני רוצה קודם כול לומר: תודה לך, פרי, כאח לי, שהתקרבנו מאוד מאוד בימים האלה. תודה לך, עיסאווי חברי, שמאוד מאוד – קודם כול, מבלי לגרוע מכם, כל החברים, קודם כול שהייתם ממש ממש ממש סביב השעון בחוק הזה. תודה לך, חברתי אחותי, איילת, שידעת להיות פה ולתת את העצות הטובות. חאג', שהוא בכלל בוועדה - - - 

<עיסאווי פריג' (מרצ):>
היא בזמן ההצבעה לא הייתה כאן ואילצה אותך לעשות רוויזיה.

<איילת נחמיאס ורבין (המחנה הציוני):>
אבל הוא יסלח לי.

<היו"ר איתן כבל:>
נכון.

<איילת נחמיאס ורבין (המחנה הציוני):>
הוא יסלח לי.

<עיסאווי פריג' (מרצ):>
אתה מבין?

<איילת נחמיאס ורבין (המחנה הציוני):>
תקשיבו, חזרתי מרוב פחד, מה יותר.

<היו"ר איתן כבל:>
זה גם כן, זו לא רוויזיה, זו רוויזיה כדי להוציא כדי להוציא את הטוב ביותר מתחת ליד שלנו, ולא כדי לעשות את הדבר הלא נכון.

<איילת נחמיאס ורבין (המחנה הציוני):>
נכון, בדיוק. מה אתה מסכסך, עיסאווי?

<היו"ר איתן כבל:>
ואני אומר את זה לרועי, שהיה נציג הקואליציה מעת לעת, והיחיד שבאמת הגיע. ואני אומר את זה לא בציניות, ואני אומר לך את זה, אדוני שר האוצר, ואני אומר לך, גברתי שרת המשפטים, הוועדה הזו היא אולי אחד המרכיבים הכי חזקים של הממשלה הזו.

<שר האוצר משה כחלון:>
של המדינה.

<היו"ר איתן כבל:>
נכון, זה ברור. אם אתם לא דואגים, אנחנו נדאג. אני אומר את זה, אתמול העברנו רישוי רכב.

<איילת נחמיאס ורבין (המחנה הציוני):>
בכנס הזה.

<היו"ר איתן כבל:>
שני חוקים. לפני הרוויזיות וכל - - -

<עיסאווי פריג' (מרצ):>
כבר יש?

<היו"ר איתן כבל:>
כן כן.

<לאה ורון:>
בערך 200 סעיפים כל חוק, ואחר כך זה נחשב לחוק אחד.

<אתי בנדלר:>
שני מגה חוקים.

<היו"ר איתן כבל:>
שני מגה חוקים, ששנים חולמים להעביר אותם. ואני גאה בשבילנו, חברי הוועדה, אני אומר את זה, ובעיקר מהחברים שלי מהאופוזיציה – כן, אני מרשה לעצמי לומר את זה – בעיקר על ההירתמות והיכולת להתעלות, ובאמת לעשות את מה שנכון לאזרחי מדינת ישראל. וכך עשינו. והוצאנו מתחת ידינו את התוצאה הטובה ביותר.

ולך, דב, שבאת לעקוץ, כמו תמיד, באת לעשות לנו את העקיצה.

<דב חנין (הרשימה המשותפת):>
כדי שתהיה גם אופוזיציה בכל זאת.

<היו"ר איתן כבל:>
אבל, דב, שהוא באמת אחד המופלאים בבית הזה, שאני אוהב אותו אהבת נפש.

<דב חנין (הרשימה המשותפת):>
זה הדדי, אדוני.

<היו"ר איתן כבל:>
אני יודע, אני יודע. ואנחנו גם חברים מאוד טובים וקרובים, ויש הערכה הדדית. והוא פה מקבל ממני את כל מה – כי מעבר לכל הדברים, כל אשר הוא עושה זה לעשות את הכי טוב על-פי תפיסתו ואמונתו.

<עבד אל חכים חאג' יחיא (הרשימה המשותפת):>
כבוד היושב-ראש, לא עשינו דווקא כמו שעושים לנו במליאה.

<היו"ר איתן כבל:>
אוקיי. ואני רוצה לומר לנציגים, קודם כול, של הממשלה. רני חברתי, באמת יש לנו עבר משותף בעבודה, ואני חושב שעשינו פה דבר גדול. לארז שהגיח כמשגיח כשרות מעת לעת - - 

<איילת נחמיאס ורבין (המחנה הציוני):>
כן, פתאום.

<היו"ר איתן כבל:>
- - לוודא שהעניינים מתקדמים. תודה לכם, כל נציגי הממשלה האחרים שנמצאים כאן. איפה נציגי בנק ישראל?

<עיסאווי פריג' (מרצ):>
נציגי בנק ישראל דאגו להיות פה בהרכב מלא.

<היו"ר איתן כבל:>
שנייה, רגע, חברים. קודם כול, היועצת המשפטית של הבנק - - 

<לאה ורון:>
עורכת-הדין שירלי אבנר.

<היו"ר איתן כבל:>
- - שירלי אבנר, שכעסתי עליה בפעם הקודמת, שהיא תמיד יותר גרועה כבר מאפסנאי. זאת אומרת, אפסנאי בסוף אומר יש לי, ממנה גם את זה לא זכינו לשמוע.

<רועי פולקמן (כולנו):>
ספר לנו על קמר"ש הלור"ל, שהלך פה הרבה בוועדה.

<היו"ר איתן כבל:>
כן. גם היה לנו פה הווי מיוחד.

ואני רוצה להודות לך, יואל.

<איילת נחמיאס ורבין (המחנה הציוני):>
הוא לעולם יותר לא יגיד "לִשְכּות".

<היו"ר איתן כבל:>
ואני אומר את זה באהבה. למדתי להכיר אותך, אתה תותח. איך אומרים, קל לטעות בך, קל מאוד מאוד לטעות בך, אבל אתה תגיע רחוק. ואני אומר את זה לך, בכוח הפנימי שאתה נותן ומקריב בחוכמה הגדולה שלך. ובאמת אני אומר את זה.

<עיסאווי פריג' (מרצ):>
אל תשכח את מוריס, שנתן את יריית הפתיחה.

<היו"ר איתן כבל:>
טוב, מוריס עוקץ והולך. הוא שם את החוק והלך. והם עכשיו שישברו את הראש.

<לאה ורון:>
- - - 

<היו"ר איתן כבל:>
גברתי, עבדתי קשה, הם ימתינו.

וכמובן, למשגיחת הכשרות הראשית, נירית, שכל תקלה הייתה מעירה את המנכ"ל גם בארצות-הברית מהשינה. ואז היה חוזר אלי בטלפון, בסמ"ס, והחגיגה הייתה גדולה.

וכמובן, בסוף, אני רוצה לומר לצוות שלנו: לאה, על השעות, גם עם גבס וגם עם כאבים – באהבה, אין עלייך, את הכי טובה בבית הזה.

<איילת נחמיאס ורבין (המחנה הציוני):>
נכון.

<היו"ר איתן כבל:>
ואני אומר לך, גברתי היועצת המשפטית, שמבחינתי אין עלייך, את הכי טובה. שתבינו, זה לא מהיום.

<דב חנין (הרשימה המשותפת):>
אדוני היושב-ראש, יש נושאים שיש עליהם הסכמה בוועדה.

<איילת נחמיאס ורבין (המחנה הציוני):>
נכון.

<היו"ר איתן כבל:>
ואני אומר את זה. ולך, אביטל - - 

<לאה ורון:>
סומפולינסקי.

<היו"ר איתן כבל:>
- - אביטל, כל הזמן הייתן בהתייעצות הסיעתית, בחוכמתך כי רבה סייעת לנו בחוק הזה. לדובר שנתן פה, ממש נתן שעות - - 

<לאה ורון:>
ליאור רותם.

<היו"ר איתן כבל:>
- - ליאור, לשמוע את השטויות שאנחנו גם מדברים אל תוך הלילה.

ואחרונים חביבים אלה האורחים המכובדים, מרן, אהוב ליבי, שהרבה מהזכויות שיש לי בבית הזה זה בזכותו. ואיפה פרופ' לוי-פאור, שכותב כבר את הבג"ץ? הוא באמצע. אני רוצה גם לך לומר תודה. אמרתי לך שקראתי את כל אשר כתבת כמעט, ושתדע לך, ואמרתי את זה בדיון האחרון, שדבריך וכתיבתך השפיעו עלי מאוד. וגם אם לא קיבלת את כל מבוקשך, אבל אתה יודע, ביושרה, שהחוק הזה שהעברנו היום, איננו דומה בכלום כמעט, מעבר לפלטפורמה, למה שנכנס. ואתה יודע את זה. ואני מודה לך, מודה לך מקרב לב.

<דב חנין (הרשימה המשותפת):>
דוגמה של מעורבות אקדמית ואזרחית. יישר כוח.

<היו"ר איתן כבל:>
ורק אני מסיים בשמות הנוספים. לחברים – תקומו, חבר'ה, רק להגיד לכם תודה, שישבתם, חפרתם לנו פה לילות. קום אתה, כן כן. תודה לך מכל הלב. תודה לאדוני, תודה לבצלאל, ומי עוד כאן שכחתי, שבילה אתנו לילות?

<לאה ורון:>
המועצה הישראלית לצרכנות.

<היו"ר איתן כבל:>
החבר'ה של האוצר, תודה לכם. באמת תודה לכם מקרב לב. ויש כמובן רשות ההגבלים. אבל האחרונה חביבה, הקריינית שלנו. תודה לך, באמת תודה לך מעומק הלב, מכל הלב.

<אתי בנדלר:>
תציע אותה לתאגיד השידור הישראלי?

<קריאה:>
עדי נסים.

<היו"ר איתן כבל:>
עדי נסים. בסוף אזכור את השם עדי.

<קריאה:>
עושה ניסים.

<היו"ר איתן כבל:>
ובאמת תודה לכם. הוצאנו עבודה גדולה מתחת ידינו עבור אזרחי ישראל. תודה לכם. אדוני השר, בבקשה.

<שר האוצר משה כחלון:>
טוב, ידידי יו"ר הוועדה, תודה רבה. לא יודע איפה מתחילים אחרי הנאום הזה, אבל אעשה את זה ממש ממש בקצרה. הגענו לכאן, אני מניח, גם שרת המשפטים, גם אני, גם נגידת בנק ישראל, להודות לכם, לצוות הוועדה: אתי, לאה. אדוני יושב-ראש הוועדה, בוא נאמר שיש סיבה לחגיגה, באמת יש סיבה לחגיגה. אני לא מהאנשים שבא למקום ומדבר על עצמם. ישבתי בכיסא הזה, ואני מבין את התחושה, ואני יודע מה זה לקיים 20 דיונים בנושא אחד, וכשהאורות דולקים פה בלילה, וכשכולם נוסעים הביתה ואתם יושבים פה ועושים עבודה.

וזה לא סוד. זה לא סוד. היו ויכוחים והיו התלבטויות. בכל זאת, אופוזיציה זה אופוזיציה, קואליציה זה קואליציה, לא תמיד ההצבעות הן ענייניות, לא צריך לקחת את זה אישי, כי האופוזיציה לא תמיד מצביעה עניינית, וגם רמז את זה ידידי חאג' יחיא, שגם הקואליציה לא תמיד נוהגת מול האופוזיציה בענייניות, כי אם אתה אופוזיציה לא נעביר לך את החוק. זה פחות או יותר החיים.

אבל ועדת הכלכלה מעולם לא הייתה במקום הזה. כיהנתי פה גם כחבר וגם כיו"ר, מעולם היא לא הייתה ככה. כיהנתי יו"ר ועדת הכלכלה בזמן שאולמרט היה ראש ממשלה. והעברנו חוקים ה – הנה, אתי בנדלר פה גם – של הממשלה בלי הקשר. כי פה החוקים – זה לא סתם שאומר יו"ר הוועדה: עשינו עבודה, שירות לעם ישראל, לאזרחי מדינת ישראל. זה שירות לאזרחי מדינת ישראל, זה לא שירות לממשלה. שירות לממשלה יש ויכוחים מספיק גדולים שרואים אותם במליאה.

על הרקע הזה אני רואה בזה דבר טבעי שוועדת הכלכלה תהיה כאיש אחד, או לפחות ברוב הדברים, אני לא אומר שצריך ממש לחשוב אותו דבר, אבל ברוב הדברים ללכת באותו כיוון בנושאים הכלכליים, האזרחיים. מותר גם להתווכח, וזה בסדר.

דבר אחרון, ידידי איתן, אתה יודע, מעולם לא חששתי להעביר דברים לכנסת. אני מאמין בחברי הכנסת, ואני חושב שאיפה שאפשר לטייב את התהליך ואיפה שאפשר לשמוע עוד אנשים ולקבל החלטות, צריך לעשות את זה. ואתמול עשיתי את זה, קיבלתי הערה של השר חיים כץ בנושא רגולטור של שוק ההון, והוא אמר, שהחלטות כל כך גדולות צריכות גם להגיע לכנסת. הסכמתי. לא ראיתי בזה התקפלות, לא ראיתי בזה כניעה, ראיתי בזה הצעה נכונה, שהכנסת צריכה להיות מעורבת, בכל זאת מושקעים פה מיליארדים של הציבור, ועשיתי את זה. זאת אומרת שאין פה אגו ואין פה משחקי יוקרה, יש פה היגיון.

על הרקע הזה, איתן, סמכנו תמיד על הכנסת ואנחנו סומכים על הכנסת. יש חוקים שאנחנו צריכים קצת יותר מהר, אבל השם העניין, לא חלילה שלא סומכים על מישהו.

פה אסיים. ולא אגע בחלק המקצועי של החוק, אני חושב שדיברת עליו, התרומה שלו למשק, באמת לשלוש הקבוצות שחילקת אותן בצורה מופלאה, תרומה ממש לכולם. אני רוצה להודות לך באמת על כל העבודה הקשה, הרבה. אבל אני רוצה לומר לך, שזה כיף להגיד שחוק שהתחילו לדבר עליו ב-2002, אתה סיימת אותו. זה בדיוק בר-מצווה, לא? קצת יותר. אז בר-מצווה פלוס שנה.

אז כל הכבוד, איתן. שוב, תודה לך, לוועדה, לחברי הכנסת, על כל העבודה שלכם. ולנגידה כמובן שהיה שיתוף פעולה. ולשרת המשפטים, שהובילה, וקמיניץ, מארז קמיניץ אני צריך לבקש סליחה. אני מוציא לו את הנשמה באופן סדרתי, אז באמת סליחה על כל הלחץ, אבל תראה שזה היה כדאי. התינוק הזה הוא תינוק שחיכינו לו. תודה רבה באמת לך ולמשרד המשפטים על כל העבודה, ולרני כמובן.

<היו"ר איתן כבל:>
רני היא תותחית.

<שר האוצר משה כחלון:>
על כל העבודה שעשיתם. תודה רבה.

<היו"ר איתן כבל:>
תודה. גברתי שרת המשפטים, בבקשה.

<שרת המשפטים איילת שקד:>
טוב, גם אעשה את זה קצר. מיד אחרי השבעת הממשלה, אני חושבת שבועיים-שלושה, אני מקבלת טלפון משר האוצר, הוא מספר לי על החוק הזה, בכלל לא ידעתי עליו, שקבור אצלי במשרד כבר כמה שנים. היו באמת ויכוחים רבים שנים ארוכות בגלל הרגישות של נושא הגנת הפרטיות. ואני מאוד מאוד שמחה שעשיתם דבר גדול. זה נורא חשוב, דווקא בעידן שהשקיפות היא ערך עליון, גם לשמור על הפרטיות של אנשים. והקמתם ממונה על הגנת הפרטיות בבנק ישראל, דבר חשוב מאוד. 

אחרי ששר האוצר התקשר אלי, הפשלנו שרוולים, הנגידה, שר האוצר ואני, לראות איך באמת משחררים את החוק הזה. הרסתי לארז את חופשת הקיץ, לארז ולכל בכירי המשרד, הצוות שעבד על החוק הזה. ואני זוכרת ששר האוצר רצה שנעביר את זה עד התקציב, ואמרתי לו: שר האוצר, בפברואר יהיה לך חוק.

<שר האוצר משה כחלון:>
אני תמיד לחוץ, זה בסדר.

<שרת המשפטים איילת שקד:>
פספסתי בחודש, אבל זה בגדר הטעות הסבירה.

אדוני יושב-ראש הוועדה, אני רוצה להגיד לך שהקואליציה טעתה, נכון היה להעביר את זה לכאן. זו ועדה סופר מקצועית, גם אני הייתי חברה בה בכנסת הקודמת. עשיתם עבודה נפלאה. אף חוק לא נכנס לכנסת ויוצא באותה צורה, ובדרך כלל הוא רק משתפר ומשתבח.

אני חושבת שהדיונים כאן היו באמת יוצאים מן הכלל. אני מודה לצוות המדהים של משרד המשפטים: לארץ קמיניץ ולרני ולעדי ולמירב ולארז ניצן. עשיתם עבודה יוצאת מן הכלל. אני חושבת שאנחנו ככה עכשיו משתווים לאומות העולם, יש את המוסד הזה כבר ברוב המדינות המערביות. אני גם חושבת שההחלטה בסוף לשים את זה בבנק ישראל היא החלטה נכונה. גם כן, הרבה דיונים היו סביב זה, אבל זה המקום הנכון של המאגר הזה.

ואני מודה לך ולחברי הוועדה ולכל מי שנמצא כאן מקרב לב. ולשר האוצר.

<היו"ר איתן כבל:>
תודה, גברתי, תודה. גברתי הנגידה, בבקשה.

<נגידת בנק ישראל קרנית פלוג:>
אז קודם כול, אני רוצה להצטרף לתודות לכל השותפים במהלך המאוד מאוד חשוב הזה. וגם קודם כול ליו"ר הוועדה, לאנשי הוועדה, ולכל השותפים. ואני חושבת שזו דוגמה יוצאת מן הכלל לאופן שבו אפשר לקדם נושאים מאוד מורכבים ומאוד חשובים, כשעובדים בשיתוף פעולה.

בשנים האחרונות אנחנו פועלים בבנק ישראל בדרכים שונות כדי לקדם את התחרות במערכת הבנקאית ובשוק האשראי בפרט. ואני חושבת שמרכיב מאוד חשוב כדי להגביר את התחרות בשוק האשראי זה לטפל במידע בבעיה של המידע הא-סימטרי, חוסר המידע. ההיעדר של מידע זמין על ההיסטוריה של האשראי של לקוחות בעצם מקשה על נותני האשראי, שאין להם איתם איזשהו קשר מתמשך, להציע להם אשראי במחירים אטרקטיביים.

אז תעודת הזהות הבנקאית שנשלחה לכם ממש בתקופה האחרונה היא איזשהו צעד בכיוון הזה, אבל חוק נתוני האשראי ומאגר נתוני האשראי שמוקם כיום בעצם צפוי לתת את המענה השלם לפתרון הבעיה הזאת של המידע הא-סימטרי. ומאגר נתוני האשראי ישמש באמת כלי מאוד משמעותי להגביר את התחרות ולהרחיב את האשראי, ולצמצם בעצם את האפליה שנובעת מאותו מחסור במידע.

בנוסף לכך, המידע הלא מזוהה שיש במאגר יכול לסייע לנו בבנק ישראל גם לעקוב אחרי ההתפתחויות בשוק האשראי, ובעצם לטפל בסוגיות של יציבות פיננסית והן סוגיות חשובות.

לאור זאת, ומאחר שיש בבנק ישראל ניסיון ויידע שנדרש לקידום של סוג כזה של פרויקטים, אחרי היסוס מסוים, אני צריכה להודות, החלטנו לקבל על עצמנו את האתגר המאוד מאוד מורכב הזה של הקמת המאגר וההפעלה שלו. לצורך כך מינינו, שר אוצר יחד אתי, ועדת היגוי עליונה בראשות המשנה לנגידה ומנכ"ל משרד האוצר. ויש בה חברים שהם מנכ"ל הבנק, סגנים הממונה על התקציבים, יעל, וגם נציגים מהמועצה הלאומית לכלכלה, ממשרד המשפטים. 

והקמנו גם צוותים מקצועיים בבנק, שכבר עובדים בצורה מאוד אינטנסיבית כדי להתמודד עם האתגרים של הפרויקט המורכב הזה, שביניהם גם ההקמה של המאגר, ההפעלה שלו, אבטחת המידע שיועבר למאגר, המידע שיימסר למאגר ויימצא בו, וכמובן נושאים שעלו פה בהרחבה, זה שמירה על עניינם של הלקוחות והגנה על הפרטיות.

ועדת ההיגוי העליונה וצוותי העבודה עובדים בסינרגיה עם כל הגורמים שמעורבים בתהליך הזה, וזוכים לשיתוף פעולה ראוי להערכה מצד משרד האוצר, המשפטים, המועצה הלאומית לכלכלה וגורמים נוספים, ובעצם כבר עובדים על הקמת המאגר.

אז אני רוצה להשתמש בהזדמנות הזאת באמת להודות לנציגים של המשרדים השונים שכבר הוזכרו כאן, שהם שותפים לגיבוש הצעת החוק, אבל גם לתהליך של הקמת המאגר. ואני רוצה להודות לנציגים של בנק ישראל, שעוסקים בנושא זה באינטנסיביות מאוד רבה: המשנה לנגידה, נדין טרכטנברג, המנכ"ל שלנו מר חזי כאלו, ושירלי אבנר, היועצת המשפטית, שהובילה מטעמנו את כל הנושא המשפטי.

אני רוצה להזכיר מאוד בקצרה כמה נושאים שעלו פה בהרחבה ונדונו בדיונים על החוק, ושאנחנו מתייחסים אליהם ברצינות מאוד רבה. הזכרתם את נושא הגנת הפרטיות. אנחנו רואים חשיבות רבה מאוד בהגנת הפרטיות, אנחנו מודעים לכובד של האחריות על בנק ישראל בהקשר הזה. אנחנו בטוחים שהממונה על הגנת הפרטיות, שיתמנה על ידי בהתאם להצעת החוק, ימלא את התפקיד שלו בנושא הזה בצורה הכי טובה, ויסייע לנו להבטיח הגנה מרבית על הפרטיות במסגרת מאגר נתוני האשראי.

נושא נוסף זה ההגנה הצרכנית. בנק ישראל מייחס חשיבות רבה לכך שתינתן תשומת הלב הנדרשת להגנה על הזכויות הצרכניות של האזרחים, שמידע אודותיהם יישמר במאגר. לצורך כך, בין היתר, נקבע בהצעת החוק, כי ימונה על ידי ממונה על נתוני אשראי, אשר בין תפקידיו שמירה על עניינם של הלקוחות והבטחתן פעילותן התקינה של לשכות האשראי וגורמים נוספים. הממונה יהווה גם כתובת לבירור וטיפול בתלונות הציבור בדבר פעילותן של לשכות האשראי, מקורות המידע שיועברו אליהן, המשתמשים בנתוני האשראי, מיופי הכוח, וכל גורם אחר שקשור למאגר.

כמו כן, במסגרת הצעת החוק, יוקנו לממונה סמכויות בקרה ופיקוח, בין היתר על פעילותן של לשכות האשראי, לרבות בנוגע למודלים הסטטיסטיים, וזה הוזכר על ידך, היושב-ראש. אגב, הסטנדרט של פיקוח צרכני שייושם לגבי המאגר, הוא בדומה לסטנדרט שקיים בפיקוח על הבנקים. ראוי שייושם, להערכתי, ללקוחות של הגופים הפיננסיים בכלל, גם אלה שקיימים וגם אלה שעתידים לקום.

מקורות המידע והגופים שיחויבו במסירת מידע על המאגר, בקביעת היקף המידע אשר יימצא במאגר, נעשה איזון בין המטרות השונות להקמתו ולהפעלתו. מצד אחד חשוב לנו כי המידע המופיע במאגר יהיה מקיף ורחב, אבל מצד שני אנחנו לא רוצים לאסוף לתוך המאגר מידע שהוא לא רלוונטי או שהוא לא איכותי מספיק.

חשוב לציין שערכו של המידע במאגר נתוני האשראי להגברת התחרות ולשיפור מצבו של הצרכן יגבר ככל שהאוריינות הפיננסית בקרב הציבור תהיה עמוקה יותר. משום שהיכולת של הצרכן להפיק תועלת מפתרון בעיית המידע אותה תיארתי תלויה קודם כול בהתנהלות הפיננסית שלו ובהבנה הפיננסית שלו. לכן אני חושבת שחשוב שהממשלה תפעל לקידום פעולות שיסייעו להגברת האוריינות הפיננסית בקרב האזרחים.

אנחנו מכבדים את בקשת הוועדה לכך שתקנות והוראות שונות בהצעת החוק יהיו באישורה של הוועדה. ומאחר שחלקן נדרשות לנו בדחיפות כדי לקדם את ההקמה של המאגר ולהיערך לתחילת החוק, אנחנו מבקשים את ההתגייסות שלכם, את המשך ההתגייסות שלכם - - 

<אתי בנדלר:>
מפשילים שרוולים.

<נגידת בנק ישראל קרנית פלוג:>
- - כדי לקדם אותם בהקדם האפשרי. תודה רבה.

<היו"ר איתן כבל:>
תודה, גברתי. אני מבטיח שאנחנו לא נהיה אלה שיהיו למכשול.

<4. בקשה לדיון מחדש מאת חה"כ איתן כבל ודיון מחדש בסעיף 115 – תחילה>
<היו"ר איתן כבל:>
אני, ברשותכם, רק רוצה לעשות את הרוויזיה, ואחר כך, עיסאווי, אם תרצה להגיד.

<שר האוצר משה כחלון:>
תודה רבה.

<היו"ר איתן כבל:>
לאה, אני רוצה להעלות - - -

<עיסאווי פריג' (מרצ):>
אני מוותר. אם השרים הולכים, אגיד את הדברים במליאה.

<היו"ר איתן כבל:>
אוקיי. ברשותכם, אני מעלה להצבעה את הבקשה לדיון מחודש בסעיף 115, סעיף התחילה. מי בעד?

הצבעה

בעד הבקשה לדיון מחודש בסעיף 115 – רוב

נגד – מיעוט

הבקשה לדיון מחודש אושרה.

<היו"ר איתן כבל:>
הבקשה אושרה.

<רועי פולקמן (כולנו):>
אתה עושה רוויזיה עכשיו?

<היו"ר איתן כבל:>
כן.

אני מעלה את סעיף 115 להצבעה. עיסאווי.

<קריאה:>
כבר עשית את זה.

<רועי פולקמן (כולנו):>
לא, עכשיו על הרוויזיה.

<היו"ר איתן כבל:>
עשיתי את הרוויזיה. 

<איילת נחמיאס ורבין (המחנה הציוני):>
עשה את הרוויזיה, עכשיו זה על הסעיף.

<היו"ר איתן כבל:>
עכשיו את התיקון המסוים.

מי בעד?

הצבעה

בעד סעיף 115 – רוב

נגד – מיעוט

סעיף 115 אושר.

<היו"ר איתן כבל:>
תודה. הסעיף אושר. ויש כמובן את ההסתייגות של איילת ופרי.

<אתי בנדלר:>
לא לסעיף הזה.

<היו"ר איתן כבל:>
אה, סליחה, אני מתנצל.

<איילת נחמיאס ורבין:>
לסעיף 31.

<היו"ר איתן כבל:>
סליחה, אני מתנצל.

<לאה ורון:>
סעיף התחילה אושר כנוסחו.

<היו"ר איתן כבל:>
כנוסחו, כן.

<רן מלמד:>
אפשר להגיד מילה לסיכום?

<היו"ר איתן כבל:>
כן, רן, בבקשה. רן מלמד.

<רן מלמד:>
רן מלמד מעמותת "ידיד". אגיד בשפה פשוטה וברורה ככל שניתן. הזכות לחשבון בנק ושימוש מושכל בשירותים פיננסיים היא זכות יסוד בדיוק כמו הזכות לחינוך ותעסוקה וקורת גג ראויה, בטח בשנים שלנו. ואני חושב שהחוק הזה, עם כל הכשלים והקשיים שהיו ואולי עוד יהיו, הוא אחד מהחוקים החשובים, שיובילו לזה שאוכלוסיות שלא יכולות היום להשתמש בכלים כאלה בצורה נכונה וטובה יכולים לעשות את זה.

ואני רוצה להודות לך, יושב-ראש הוועדה, לחברי הכנסת, ולכל מי שעבד בנושא הזה, כי אני באמת חושב שהוא יכול לעשות טוב. תודה.

<היו"ר איתן כבל:>
ואני חושב שעשית עבודה מדהימה יחד עם האנשים הנוספים שהיו כאן.

תודה רבה לכם. הישיבה נעולה.

<הישיבה ננעלה בשעה 14:09.>

